Musaaraige massalai gai bidheyseen ge bodu hamanujehumeh | Mihaaru\nމުސާރައިގެ މައްސަލައިގައި ބިދޭސީންގެ ބޮޑު ހަަމަނުޖެހުމެއް\n13 ޖުލައި 2020 - 13:33 45 comments\nސޯޝަލްް މީޑިއާގައި އާއްމުން ހިއްސާކޮށްފައިވާ ވީޑިއޯތަކުން ފެންނަ ގޮތުގައި އައިލެންޑް އެކްސްޕާޓްގެ މުވައްޒަފުުންކަން އެނގޭ ގޮތަށް، ޖެކެޓް ލައިގެން ގިނަ އަދަދެއްގެ ބިދޭސީން އެމީހުން ތިބޭ ލޭބާ ކުއާޓަރުން މުޒާހަރާއަށް ނުކުންނަންް ދިޔަ ވަގުތު އެކަން ހުއްޓުވަން ތިބީ މަދު ފުލުހުން ތަކެކެވެ. ހުޅުމާލޭ ސަހަރާ މިސްކިތާ ޖެހިގެން އިރަށް އޮންނަ ގޯޅީގެ އަނެއް ފަރާތުގައި ހުރި ލޭބަ ކުއާޓަރުން ނުކުމެގެން، ދާން އުޅުނު ބިދޭސީން ފަހަތަށް ޖައްސަން ފުލުހުން މަސައްކަތް ކުރާ ތަން ވީޑިއޯއިން ފެނެ އެވެ. އެއާ އެކު ބިދޭސީން ފަހަަތަށް ޖެހި ގަލާއި އެހެން އެއްޗެހި ފުލުހުންނާ ދިމާލަށް އުކަން ފެށި އެވެ.\nބިދޭސީން އުކި ގަލުން ޖެހި ބައެއް ފުލުހުންނަށް ހާނީއްކަވީ އިރު، އެހިސާބުގައި ހުރި ފިހާރައެއްގެ ބިއްލޫރި ގަނޑު ވެސް ތެޅުނެވެ. އަދި ފުލުހުންގެ ވެހިކަލަކަށް ގެއްލުން ވީ ތަން ވެސް ފެނެ އެވެ. އެކަމަކު އޭގެ އެއްވެސް ތަފުސީލެއް ފުލުހުން އަދި ނުދެ އެވެ.\nފުލުހުންނަށް ހަމަލާ ދިނުމުގައި ގިނަ ބަޔަކު ބައިވެރިވާ ތަން، އެތަނާ ކައިރި އިމާރާތެއްގެ މަތިން ނަގާފައިވާ ވީޑިއޯއިން ސާފުކޮށް ފެނެ އެވެ. އެކަމަކު އެވަރުގެ ހަމަނުޖެހުމެއް ކޮންޓްރޯލްކުރެވޭ ވަރަށް، ފުރަތަމަކޮޅު އެ ހިސާބަށް ފުލުހުން ގޮސްފައެއް ނުވެ އެވެ.\nރަޔަޓް ގިއަރުގައި ތިބި ފުލުހުންގެ ފައުޖެއް އެ ސަރަހައްދަށް އައީ އޭގެ ފަހުންނެވެ. އެކަމަކު މާ ބޮޑު ހަމަނުޖެހުމެއް ނެތި، މީހުން ކޮންޓްރޯލްކޮށް ސަރަހައްދު ކޯޑަންކޮށް، ބިދޭސީން ވެއްދީ ލޭބާ ކުއާޓާޒްގެ ގޯތި ތެރެއަށެވެ. ހަމަނުޖެހުން ހިންގި ބިދޭސީންގެ ތެރޭގައި ގިނައީ ބަންގްލަދޭޝް މީހުން ކަމަށް ވާތީ ފުލުހުން އެމީހުންނާ މުއާމަލާތްކުރީ ބަންގްލަދޭޝް ބަހުން ވާހަކަ ދައްކާ ތަރުޖަމާނަކު މެދުވެރިކޮށްގެންނެވެ.\nހަމަނުޖެހުން ހިންގުމުގައި ބައިވެރިވި މީހުން ދެނެގަތީ ލޭބާ ކުއާޓާޒްގެ ގޯތިތެރޭގައި ބިދޭސީން އިށީނުމުންނެވެ. ތަރުޖަމާނުގެ އެހީގައި ބިދޭސީންނަށް ދިން އިރުޝާދަށް ތަބާވީ ރަޔަޓް ގިއަރުގައި ގިނަ އަދަދެއްގެ ފުލުހުން އައުމާ އެކު އެވެ.\nއައިލެންޑް އެކްސްޕާޓުގެ ބިދޭސީ މަސައްކަތްތެރިން ހިންގި ހަމަނުޖެހުން ކޮންޓްރޯލް ކުރުމަށް ފަހު ހައްޔަރުކުރި މީހުން ފުލުހުންގެ ވެހިކަލެއްގައި ގެންދަނީ. ފޮޓޯ:ނިޝާން އަލީ/މިހާރު\nހަމަނުޖެހުން ހިންގުމުގައި ސީދާ ގޮތެއްގައި ބައިވެރިވިކަމަށް ތުހުމަތުކުރެވޭ 40 އަށް ވުރެ ގިނަ ބިދޭސީން ހައްޔަރުކޮށްގެން އެ ސަރަހައްދުން ގެންދިޔަ އިރު ހިއުމަން ރައިޓްސް ކޮމިޝަންގެ އޮފިޝަލުންނާއި ރެެޑް ކްރެސެންޓްގެ އެހީތެރިން ވެސް ހަރަކާތްތެރިވި އެވެ. ރެޑް ކްރެސެންޓްގެ އެމްބިއުލާންސެއް ވެސް ލޭބާ ކުއާޓަރުގެ ކައިރީގައި ތައްޔާރީ ހާލަތުގައި އޮތެވެ.\nހަަމަނުޖެހުން ކޮންޓްރޯލް ކުރި އިރު ބިދޭސީންގެ މީހަކަށް ހާނީއްކައެއް ވި ކަމުގެ މައުލޫމާތެއް ނުލިބެ އެެވެ.\nބިދޭސީންގެ ލޭބާ ގުއާޓަރުގެ ބޭރު ފެންސްގައި ހަރުކޮށްފައިވާ ބޯޑުތަކުގައި ލިޔެފައިވާ ލިއުންތަކުން އެނގޭ ގޮތުގައި އެމީހުންގެ އޮތީ މައިގަނޑު ދެ ޑިމާންޑެކެވެ. އެއީ މުސާރަ ދިނުމާއި އެނބުރި ގައުމަށް ދެވޭނެ އިންތިޒާމް ހަމަޖައްސައިދިނުމެވެ.\nސިފައިންނާއި ފުލުހުންނަށް ހާއްސަކޮށްގެން އަޅާ ފްްލެޓްތަކުގެ މަޝްރޫއު، އަށް އަހަރު ދުވަހަށް ވުރެ ދިގުލައިގެން ގޮސްފައި ވާއިރު، ސީދާ ކޮންޓްރެކްޓަރުގެ ގޮތުގައި އައިލެންޑް އެކްސްޕާޓުން އެ މަސަައްކަތާ ހަވާލުވިތާ ވެސް ހަތަރު އަހަރު ވެއްޖެ އެވެ. އޭގެ ކުރިން ހަތަރު އަހަރު ދުވަހު އެންފުނިން މަސައްކަތް ކުރީ ނޫމަޑީގެ ސަބް ކޮންޓްރެކްޓަރުގެ ގޮތުގަ އެވެ. ތައިލެންޑްގެ ކުންފުނީގެ މެނޭޖިން ޑިރެކްޓަރު އަނޮން ސޮންގްޕަންޔާ އަކީ އޭރު ނޫމަޑީގެ ވެސް ހިއްސާދާރެކެވެ.\nIsland Expert ge muvazzafunnah musaara dheyn fashaifi\nއަނޮން މިދިޔަ ބުރާސްފަތި ދުވަހު "މިހާރު"އަށް ވިދާޅުވީ މައްސަލަ ހައްލުކޮށް މުވައްޒަފުންނަށް މުސާރަ ދޭން ފަށާފައިވާ ކަމަށެވެ. އެކަމަކު މުސާރަ ދިނީ ކިތައް މުވައްޒަފުންނަށް ކަމެއް، ދިނީ ކިތައް މަހުގެ މުސާރަ ކަމެއް ވެސް އޭނާ ވިދާޅުވެއް ނުވެ އެވެ.\n"އަޅުގަނޑުމެން މި އަންނަނީ ތަފްސީލްތައް ލޭބާ ރިލޭޝަންސް އޮތޯރިޓީއާ ހިއްސާކުރަމުން،" އޭނާ ވިދާޅުވި އެވެ.\nއެކަމަކު ލޭބާ ރިލޭޝަންސް އޮތޯރިޓީން އޭރު އެކަން ކަށަވަރެއް ނުކޮށްދެ އެވެ. މުސާރައިގެ މައްސަލައިގައި މުވައްޒަފުން ދެން މުޒާހަރާ ނުކުރާނެ ކަމުގެ ޔަގީންކަން ވެސްް އަނޮން ދެއްވި އެވެ. އޭގެ ކުރިން އޭނާ ވިދާޅުވެފައިވާ ގޮތުގައި މުސާރަ ދިނުމަށްޓަކައި ކުންފުނީގެ އިކްއިޕްމެންޓް ވިއްކަން ވެސް އޮތީ ނިންމައިފަ އެވެ.\nއެކަމަކު ފުލުހުންނާއި ސިފައިން ވަނީ ސައިޓްތަކުގައި ހުރި އެއްވެސް އެއްޗެއް ނުވިއްކަން އަންގައިފަ އެވެ.\nއިތުރު ލިޔުންތައް މުޒާހަރާ ފުލުހުން ހަމަނުޖެހުން ހުޅުމާލެ ގަވާއިދާ ހިލާފަށް އުޅޭ ބިދޭސީން ބިދޭސީން އިމިގްރޭޝަން ފްލެޓް އެމްއެންޑީއެފް


SunOnline: Rwandage gathuluaammuugai emme iskoh ulhunu ekakuge hashigandu hoadhaifi\nރުވާންޑާގެ ގަތުލުއާންމުގައި އެންމެ އިސްކޮށް އުޅުނު އެކަކުގެ ހަށިގަނޑު ހޯދައިފި\nއަހްމަދުﷲ އަބްދުލްހާދީ 23 May 2020, 11:18\n1994 ވަނަ އަހަރު ހިނގައިދިޔަ ރުވާންޑާގެ ގަތުލުއާންމު ތެރޭގައި އެގައުމުގެ ދިފާއީ ވަޒީރުކަން ކުރި އޮގަސްޓިން ބިޒިމާނާ. -- ފޮޓޯ/އައިއާރުއެމްސީޓީ)\nދުނިޔެ މިހާތަނަށް ދުށް އެންމެ ވަރުގަދަ އެއް ގަތުލުއާންމު ކަމުގައިވާ ރުވާންޑާގައި 1994 ވަނަ އަހަރު ހިނގައިދިޔަ ޖަރީމާތަކުގައި އެންމެ އިސް ދައުރެއް އަދާކުރި އެކަކުގެ ހަށިގަނޑުގެ ބައިތައް ހޯދައިފި އެވެ.\nހަނގުރާމައިގެ ތެރޭގައި ހިންގާފައިވާ ޖަރީމާތައް ތަހުގީގުކުރާ އ.ދ ގެ ހާއްސަ ޕްރޮސެކިއުޓާ ސާގޭ ބްރެމާޓްޒް ވަނީ ގަތުލުއާންމު ތެރޭގައި އެގައުމުގެ ދިފާއީ ވަޒީރުކަން ކުރި އޮގަސްޓިން ބިޒިމާނާގެ ހަށިގަނޑުގެ ބައިތައް ކޮންގޯ-ބްރާޒަވިލް ސަރަހައްދުން ހޯދިފައިވާކަމަށް އިއުލާންކޮށްފަ އެވެ.\nބިޒިމާނާ އަކީ 1994 ވަނަ ރުވާންޑާގައި މަދު ދުވަސްކޮޅެއްތެރޭގައި 800،000 އެއްހާ މީހުން މަރުވެގެންދިޔަ ގަތުލުއާންމުގެ ފަހަތުގައި އެގައުމުގެ އޭރުގެ ދިފާއީ ވަޒީރުގެ ގޮތުގައި ހުރެ އެންމެ އިސް ދައުރެއް އަދާކުރި އެކަކު ކަމަށް ވަނީ ތުހުމަތުކުރެވިފަ އެވެ.\nހޯދުނު ހަށިގަނޑަކީ ބިޒިމާނާގެ ހަށިގަނޑުކަން ކަށަވަރު ކުރުމަށް ކުރެވުނު ޑީއެންއޭ ތަހުލީލުތަކުން ވަނީ އޭނާ މަރުވިތާ މިހާރު 20 ވަރަކަށް އަހަރު ފާއިތުވެފައިވާކަމަށް ހާމަވެފަ އެވެ.\nއ.ދ ގެ ޓްރައިބިއުނަލް އަކުން ބިޒިމާނާގެ މައްޗަށް 1998 ވަނަ އަހަރު 13 ދައުވާއެއް އުފުލާފައިވާއިރު މި ދައުވާތަކުގެ ތެރޭގައި ގަސްތުގައި މީހަކު މެރުން، ގަތުލުއާންމުގެ ދައުވާ، ރޭޕް އަދި ލާއިންސާނީ އަނިޔާ ކުރުމުގެ ދައުވާތަކެއްވެސް ހިމެނެ އެވެ. ބިޒިމާނާ އަކީ ރުވާންޑާގެ ގަތުލުއާންމުގެ ފަހަތުގައި ތިބި ފަރާތްތައް ހޯދުމަށް އ.ދ އިން ކަނޑައެޅި ލިސްޓުގެ އެންމެ ކުރީގައި އޮތް ނަމެވެ.\n"ބިޒިމާނާ އަކީ އެގައުމުގެ ކުރީގެ ބޮޑު ވަޒީރު އަގާތޭ އުވިލިންގިޔިމަނާ އަދި ބެލްޖިއަމްއަށް ނިސްބަތްވާ އ.ދގެ ސުލްހަ ބަލަހައްޓާ 10 ގާޑުންގެ އިތުރުން ޓުޓްސީ ދަރިކޮޅުގެ އެތައް ބަޔެއްގެ މަރުތަކުގައި ތުހުމަތު ކުރެވޭ މީހެއް" ބްރެމާޓްޒް ވިދާޅުވި އެވެ.\nރުވާންޑާގައި 1994 ވަނަ އަހަރު ހިނގައިދިޔަ ހަމަނުޖެހުންތަކަކީ ހައްދުފަހަނަ އަޅާފައިވާ ހޫޓޫ ދަރިކޮޅުގެ ބައެއް މީހުން އެގައުމުގައި ދިރިއުޅެމުންދިޔަ ޓުޓްސީ ދަރިކޮޅުގެ މީހުންނާއި ސިޔާސީ ގޮތުން އިދިކޮޅު ފަރާތްތަކާއި ދެކޮޅަށް ހިންގި ޖަރީމާތަކެކެވެ.\nރުވާންޑާގައި 1994 ވަނަ އަހަރު ހިނގައިދިޔަ ހަމަނުޖެހުންތަކުގެ ތެރެއިން. (ފޮޓޯ/އޭއެފްޕީ)\nމި ގަތުލުއާންމުގައި ބައިވެރިވި އިތުރު ހަ ފަރާތެއް ހޯދުމުގެ މަސައްކަތް އަދިވެސް އ.ދ އިން ކުރަމުންދާކަމަށް ބްރެމާޓްޒް ވަނީ ވިދާޅުވެ ފައެވެ.\nހޯދަމުން ދާ ހަ މީހުންގެ ތެރޭގައި އެގައުމުގެ އޭރުގެ ރިޔާސީ ހަށިފާރަވެރިންތަކުގެ ތެރޭގައި ހިމެނޭ އެގައުމުގެ އަސްކަރިއްޔާގެ ކުރީ ކޮމާންޑަރެއްކަމުގައިވާ ޕްރޮޓައިސް ޕިރަންޔާވެސް ހިމެނެ އެވެ.\nގަތުލުއާންމުގެ މައްސަލަ ބެލުމަށް ބައިނަލްއަގްވާމީ ޓްރައިބިއުނަލް އެއް އުފެއްދި އިރު ހަނގުރާމައިގެ އެކި ކުށްތަކަށް ތުހުމަތު ކުރެވުނު ގިނަ އަދަދެއްގެ ބައެއްގެ މައްސަލަ ބެލި އެ މީހުންގެ މައްޗަށް ވަނީ ކުށް ސާބިތުވެފަ އެވެ. އޭގެ އިތުރުންވެސް ގަތުލުއާންމުގައި ބައިވެރިވި އެތައް ހާސް ބައެއްގެ މައްސަލަ ވަނީ ރުވާންޑާގެ އާންމު ކޯޓުތަކުގައިވެސް ބެލިފަ އެވެ.\nރުވާންޑާގެ ގަތުލުއާންމު ހިނގައި ދިޔައީ ކިހިނެތް؟\nގާތްގަނޑަކަށް 100 އެއްހާ ދުވަސް ނުވަތަ ތިން މަސް ތެރޭ 800،000 އެއްހާ މީހުން މަރުވެގެންދިޔަ ރުވާންޑާގެ ގަތުލުއާންމު ފެށިގެންދިޔައީ 1994 ވަނަ އަހަރުގެ އޭޕްރިލް6ވަނަ ދުވަހު އޭރުގެ ރައީސް ޖުވެނަލް ހަބްޔަރިމަނާ އަވަހާރަކޮށްލުމާ ގުޅިގެންނެވެ.\nއެގައުމުގައި 1990 އިން 1993 ވަނަ އަހަރަށް ހިނގަދިޔަ ދާޙިލީ ހަނގުރާމަ ނިންމުމަށް ކުރިޔަށް ދިޔަ ސުލްހައިގެ ވާހަކަތައް ރައީސް އަވަހާރަވުމާއިއެކު ހުއްޓި، ޓުޓްސީ ދަރިކޮޅުގެ މީހުން މަރަން ފެށުނީ މި ހިސާބުންނެވެ.\nރުވާންޑާގައި 1994 ވަނަ އަހަރު ހިނގައދިޔަ ހަމަނުޖެހުންތަކުގެ ތެރެއިން. (ފޮޓޯ/އޭއެފްޕީ)\nރައީސްގެ ހަބްޔަރިމަނާގެ މަރާއިއެކު ވެރިކަމަށް އައި ހުސްކަމުން ފެށުނު މި ގަތުލުއާންމަކީ ތާރީޙު ދިރާސާކުރާ ބައެއް ފަރާތްތަކުން ބުނާގޮތުގައި ރައީސް އަވަހާރަކޮށްލުމުގެ މާ ކުރިންވެސް ޓުޓްސީ ދަރިކޮޅާއި ދެކޮޅަށް ރޭވިފައި އޮތް ގަތުލުއާންމެކެވެ.\nޓުޓްސީ ދަރިކޮޅަށް ނިސްބަތްވާ ބައެއް ފަރާތްތަކަކީ 1993-1990 ގެ ދާޙިލީ ހަނގުރާމައިގައި ހަނގުރާމަކުރި ބައެކެވެ.\nރައީސް އަވަހާރަކޮށްލެވުނު ދުވަހާއި ޖެހިގެން އައި ދުވަހު އެގައުމުގެ ސިފައިން އަދި ފުލުހުންނަށް ނިސްބަތްވާ ބައެއް ފަރާތްތަކުން ވަނީ ޓުޓްސީ ދަރިކޮޅުގެ އިސްވެރިން މަރަން ފަށައިފަ އެވެ. އަދި މީގެ އިތުރުންވެސް ހޫޓޫ ދަރިކޮޅަށް ނިސްބަތްވާ މެދުމިނުގެ ވިސްނުން ގެންގުޅުނު އެތައް ބަޔަކުވެސް ގަތުލުއާންމުގެ ތެރޭގައި ވަނީ މަރާލައިފަ އެވެ.


50 Ah Vure Gina Hajjverin Mi Aharu Niyaavehje - Vaguthu\n50 އަށް ވުރެ ގިނަ ހައްޖުވެރިން މިއަހަރު ނިޔާވެއްޖެ\nމިއަހަރުގެ ހައްޖު މޫސުން ފެށުނު ފަހުން މިހާތަނަށް 50 އަށް ވުރެ ގިނަ ހައްޖުވެރިން ސައުދީ އަރަބިއްޔާގައި ނިޔާވެފައިވާ ކަމަށް މީޑިއާ ރިޕޯޓްތައް ބުނެފިއެވެ.\nމިއަހަރު ވެސް 2.5 މިލިއަން މީހުން ވަނީ ސައުދީ އަރަބިއްޔާ އަށް ގޮސް ހައްޖުގެ މަތިވެރި އަޅުކަން ފުރިހަމަ ކޮށްފައެވެ. ހައްޖު މޫސުމުގައި ނިޔާވި ހައްޖުވެރިންގެ ރަސްމީ ތަފާސް ހިސާބުތަކެއް ސައުދީ އަރަބިއްޔާގެ ސަރުކާރުން އަދި ހާމައެއް ނުކުރެއެވެ. ނަމަވެސް އެކި ގައުމުތަކުން މިހާތަނަށް ހާމަކޮށްފައިވާ ތަފާސް ހިސާބުތަކަށް ބަލާއިރު ހައްޖު މޫސުމުގައި ނިޔާވި ހައްޖުވެރިންގެ އަދަދު 50 އަށް ވުރެ ގިނައެވެ.\nމިހާތަނަށް ލިބިފައިވާ މައުލޫމާތައް ބަލާއިރު ނިޔާވި ހައްޖުވެރިންގެ ތެރެއިން އެންމެ ގިނަ މީހުން ނިސްބަތްވަނީ ތުރުކީ އަށެވެ. ތުރުކީގެ ރިލިޖަސް އެފެއާޒް އިން މީޑިއާ އަށް މައުލޫމާތު ދީފައިވާ ގޮތުގައި އޮގަސްޓް މަހުގެ 12 ވަނަ ދުވަހާއި ހަމައަށް އެގައުމުގެ 28 ހައްޖުވެރިޔަކު ވަނީ ސަައުދީ އަރަބިއްޔާގައި ނިޔާވެފައެވެ.\nދެން އެންމެ ގިނައިން ނިޔާވެފައި ވަނީ ބަންގްލަދޭޝްގެ ހައްޖުވެރިންނެވެ. އެގައުމުގެ 16 ހައްޖުވެރިޔަކު ނިޔާވެފައިވެއެވެ. ނައިޖީރިއާގެ ނުވަ ހައްޖުވެރިޔަކު ނިޔާވެފައި ވާއިރު ފިލިޕީންސްގެ ފަސް ހައްޖުވެރިޔަކު ވެސް ވަނީ ނިޔާވެފައެވެ.\nހައްޖުވެރިން ނިޔާވި ސަބަބެއް އެގައުމުތަކުގެ ސަރުކާރުތަކުން ހާމަކޮށްފައެއް ނުވެއެވެ. ނަމަވެސް މީޑިއާތަކުން ބުނާ ގޮތުގައި އެކްސިޑެންޓެއްގައި ނުވަތަ ކުއްލި ހާދިސާއެއް ދިމާވެގެން މިއަހަރު އެއްވެސް ހައްޖުވެރިޔަކު ނިޔާވިކަމުގެ ރިޕޯޓެއް ލިބިފައެއް ނުވެއެވެ. ހައްޖުވެރިން ނިޔާވެފައި ވަނީ ސިއްހީ ކޮންމެވެސް މައްސަލައެއް ދިމާވެގެން ކަމަށާއި ގިނައިން ނިޔާވެފައި ވަނީ އުމުރުން ދުވަސްވެފައިވާ ހައްޖުވެރިން ކަމަށް ވެސް މީޑިއާ ރިޕޯޓްތައް ބުނެއެވެ.\nހައްޖުގެ އަޅުކަން ފުރިހަމަ ކުރުމަށް ފަހު މިހާރު ބައެއް ގައުމުތަކުގެ ހައްޖުވެރިން އަންނަނީ އެނބުރި ގައުމަށް ދިއުމަށް ތައްޔާރުވަމުންނެވެ.\nއޮގަސްޓް 14, 2019 00:16\nއޮގަސްޓް 14, 2019 07:03\nއޮގަސްޓް 14, 2019 11:42\nއެ ހައްޖުވެރިންގެ ފާފަ ފުއްސަވާ ސުވަރުގޭގެ ދާއިމީ ނިއުމައް ދެއްވާށި. އާމީން


Nora ge enme fahuge lava, Pyar Do Pyar Lo nerefi\nމުނިފޫހިފިލުވުން / ބޮލީވުޑް\n10 އޮކްޓޯބަރ 20190ކޮމެންޓް\nނޯރާގެ އެންމެ ފަހުގެ ލަވަ "ޕިޔާރު ދޯ، ފިޔާރު ލޯ" ނެރެފި\nމަޝްހޫރު ނެށުންތެރިޔާ އަދި އެކްޓްރެސް ނޯރާ ފަތޭހީގެ އެންމެ ފަހުގެ ލަވަ "ޕިޔާރު ދޯ، ފިޔާރު ލޯ" ނެރެފި އެވެ.\nއެލަވަ އެނެރިފައި ވަނީ ދާދި ދާދި ދެންމެ އެވެ. މިއީ ސިދާތު މަލްހޯތުރާ އާއި ތާރާ ސުތަރިއާގެ ކުރިއަށް އޮތް ފިލްމު "މަރްޖާންވާން" ގެ ލަވައެކެވެ. ތިން މިނެޓާއި 17 ސިކުންތުގެ އެލަވަ ކިޔާފައި ވަނީ ތަނިޝްކް އާއި ނޭހާ ކައްކަރު އަދި ޔަޝް އެވެ.\nކުޑަ ވަގުތުކޮޅެއްގެ ތެރޭގައި އެލަވަ 28 ހާހަށް ވުރެ ގިނަ މީހުން ބަލާފައި ވާއިރު ގިނަ ބަޔަކަށް އެލަވަ ވަނީ ކަމުގޮސްފައެވެ. "ޕިޔާރް ދޯ، ޕިލާރު ލޯ" އަކީ 1986 ވަނަ އަހަރު ނެރުނު ފިލްމު "ސާގަރް" ގައި އިންނަ ލަވައެކެވެ. ރޭކާ ފެނިގެންދާ އެލަވަ އަކީ އޭރު ގިނަ ބައެއްގެ މަގުބޫލުކަން ހޯދި ލަވަ އެކެވެ.\nނޯރާ އެންމެ ފަހުން ފެނިފައި ވަނީ "ޕެޕެޓަ" ލަވަ އިންނެވެ. އެލަވައަށް ވަނީ ބޮޑު ތަރުހީބެއް ލިބިފަ އެވެ. އޭގެ އިތުރުން ވިކީ ކޯޝަލް އާއެކު "ޕަޗްތާއޯގޭ" މިއުޒިކް ވީޑިއޯ ލަވައަކުން ވެސް ނޯރާ ވަނީ ފެނިފަ އެވެ.\nއަމިއްލައަށް ކޮރިއޮގްރާފް ކުރަމުން އަންނަ ނޯރާއަކީ ލަވަ ޕްރޮޑިއުސްކޮށް ޑައިރެކްޓް ވެސް ކުރަމުން އަންނަ ފަރާތެކެވެ. އޭނާ ވަނީ އެމްޓީވީއިން ދައްކަމުން އަންނަ ޝޯއެއް ކަމަށްވާ ޑޭޓިން އިން ދަ ޑާކްގެ ހޮސްޓެއްގެ ގޮތުގައި މަސައްކަތް ކޮށްފައެވެ.\nކަލާސް ޓީވީ އިން ދައްކާ މަޝްހޫރު ޝޯ، ބިގް ބޮސް ނުވައެއްގައި ވެސް ފެނިފައިވާ ނޯރާ ބޮލީވުޑުގައި މަސައްކަތް ކުރަން ފަށާފައި ވަނީ 2014 ވަނަ އަހަރު އެވެ.\nނޯރާ ގިނަ ބައެއްގެ ސަމާލުކަން ހޯދާފައި ވަނީ ސަތްޔަމޭވަ ޖަޔަތޭގެ ލަވައެއް ކަމަށްވާ "ދިލްބަރް" އަށް ފަހު ގައެވެ. އެއަށްފަހު ގިނަ ބޮލީވުޑް ލަވަތަކުން ނޯރާ ފެނިފައި ވާއިރު ދާދި ފަހުން އޭނާ ކުޅުނު "ސާކީ ސާކީ" ލަވައަށް ވެސް ވަނީ ބޮޑު ތަރުހީބެއް ލިބިގެން ގޮސްފައެވެ.\nނޯރާ ފަތޭހީ މުނިފޫހިފިލުވުން\n"މިލާން ކްރިކެޓް އެވޯޑް ނައިޓް" ހަފުލާ ރައީސުލްޖުމްހޫރިއްޔާ ޝަރަފުވެރިކޮށްދެއްވައިފި\nވިޔަފާރީގެ ހުރިހާ ހިދުމަތެއް އެއް ވިއުގައަކުން ދިނުމަށް ކުންފުންޏެއް އުފައްދަވައިފި\nއަލްހާނަށް ހަމަލާދިން މީހާ ހަތް އަހަރަށް ޖަލަށްލުމަށް ހުކުމްކޮށްފި\nސްރީލަންކާގެ ޗީފް ފީލްޑް އިންޖީނިއަރ، އެމްއެންޑީއެފްގެ ޗީފް އާއި ބައްދަލުކޮއްފި\nހިތަދޫގެ ފްލެޓްތައް ހަވާލު ކުރުުމުގެ މަސައްކަތް ފަށައިފި


Raees Maumoon Court Ah Haazirukohfi - Vaguthu\nރައީސް މައުމޫން ކޯޓަށް ހާޒިރުކޮށްފި\nކުރީގެ ރައީސް މައުމޫން އަބްދުލް ގައްޔޫމް ކްރިމިނަލް ކޯޓަށް ހާޒިރުކޮށްފިއެވެ.\nރައީސް މައުމޫންގެ މައްޗަށް ފުލުހުން ތުހުމަތު ކުރަނީ ރައްޔިތުންގެ މަޖިލީހުގެ މެންބަރުންނަށް، ރިޝްވަތު ދީ ޤާނޫނާއި ޚިލާފަށް ވެރިކަން ވައްޓާލުމަށް މަސައްކަތްކުރުމާއި ފަނޑިޔާރުންގެ މަސައްކަތައް ނުފޫޒު ފޯރުވައި، ވަކި ގޮތަކަށް ޙުކުމްތައް ނެރުމަށް ފަނޑިޔާރުންނަށް ރިޝްވަތު ގޮތުގައި ފައިސާ ދިނުމާއި ސަލާމަތީ ބާރުތަކުގެ ތެރޭގައި ބައިބައިވުން އުފައްދައި، ސަރުކާރާއި ދެކޮޅަށް ސަލާމަތީ ބާރުތައް ނިކުތުމަށް ހިތްވަރުދީ، އެކަމަށް ރޭވުންތައް ރޭވުމުގެ ތުހުމަތެވެ.\nނަމަވެސް އެމަނިކުފާނު ހެކި ނައްތާލަން އުޅުނު ކަމަށް ބުނެ މިހާރު ދައުވާ އުފުލާފައިވާއިރު، ހައްޔަރުކޮށްފައިވާ މައްސަލާގެ ތަހުގީގު ނިންމައި މިހާތަނަށް ދައުވާކުރަން ފޮނުވާފައެއް ނުވެއެވެ.\nރައީސް މައުމޫން ހައްޔަރުކޮށްފައިވަނީ ކުއްލި ނުރައްކަލުގެ ހާލަތުގެ ދަށުން މިދިޔަ މަހުގެ ފަސް ވަނަ ދުވަހުގެރޭގައެވެ. ނަމަވެސް ކުއްލި ނުރައްކަލުގެ ހާލަތު އަންނަ ބުރާސްފަތި ދުވަހު ނިމުމަކަށް އަންނައިރު، އޭގެ ކުރިން އެ ހާލަތުގެ ދަށުން ހައްޔަރުކޮށްފައިވާ ބޭފުޅުންގެ ބަންދު ދަނީ ކޯޓުން އިތުރު ކުރަމުންނެވެ.\nއެގޮތުން މިހާރު ހައްޔަރުކޮށްފައިވާ ރައްޔިތުންގެ މަޖިލީހުގެ ދެ މެެމްބަރުން ކަމަށްވާ އިލްހާމް އަހުމަދާއި އަބްދުﷲ ސިނާން އަދި އަހުމަދު މަހުލޫފާއި އަލީ އާޒިމާއި އިބްރާހިމް މުހައްމަދު ސޯލިހުގެ ބަންދުވެސް ވަނީ އިތުރުކޮށްފަ އެވެ.\nމިއީ ރައީސް މައުމޫން ކޯޓަށް ހާޒިރުކުރި ފުރަތަމަ ފަހަރެވެ. ރައީސް މައުމޫން ކުރިމިނަލް ކޯޓަށް ހާޒިރުކޮށްފައިވަނީ ބަންދުގެ މުއްދަތު އިތުރު ކުރުމަށްވެ،\nރައީސް މައުމޫން ކޯޓަށް ހާޒިރުކޮށްފައިވާ އިރު އެމަނިކުފާނުގެ ގާނޫނީ ވަކީލުންގެ ޓީމުގައި އިސްކޮށް ހަރަކާތްތެރިވެވަޑައިގަންނަވާ މައުމޫން ހަމީދު ރާއްޖެއިން ބޭރުގައި ވަޑައިގެން ހުންނެވުމުން އަޑުއެހުން ފަސްކޮށް ދިނުމަށް އެމަނިކުފާނު ވަނީ އެދިވަޑައިގެންފައެވެ.\nމާޗް 20, 2018 16:13\nމުޅި މިޤަވްމު ފަސާދަކޮށް ފިތުނަވެރިކުޅަ މީހަކީ މިއީ!\nމާޗް 20, 2018 16:23\nޤާނޫންއަސާސީގެ 48 49 ރައީސްވަނީ ހިފަހައްޓާފަ ދެން ކޮން ޤާނޫނެއްގެ ދަށުން ތިކަމެއް ތިޔަ ހިންގަނީ\nމާޗް 20, 2018 16:35\nވ ހަޑި ދެންް މައުމޫނުވެސް ދޯ- އަނިޔާވެރިވި މީހުންނަށް ައަނިޔާލިބެން ވާނެ ތީ މީހުންނަށް އަނިޔާވެރި ވި މީހެއް ދުނިޔޭގަތިބި މީހުން މިތަން ދެކޭނެ


Pirlo ah enme molhu coach ah veveyne: Agent\nޕިރްލޯއަށް އެންމެ މޮޅު ކޯޗަށް ވެވޭނެ: އެޖެންޓް\nކުޅުންތެރިޔެއްގެ ގޮތުގައި އަންޑްރެއާ ޕިރްލޯ ކުޅުނު ގޭމް ކޯޗެއްގެ ގޮތުގައި ތަންފީޒު ކުރެވިއްޖެ ނަމަ، ދުނިޔޭގެ އެންމެ މޮޅު އެއް ކޯޗަށް ޕިރްލޯއަށް ވެވޭނެ ކަމަށް އޭނާގެ އެޖެންޓް މިނޯ ރައިއޯލާ ބުނެފި އެވެ.\nޗެމްޕިއަންސް ލީގްގެ ދެ ވަނަ ބުރުން، ޔުންޓަސް ކަޓައިގެން ދިއުމުން، އެ ޓީމުގެ ކޯޗް މަގާމުގައި ހުރި މައުރީޒިއޯ ސާރީ ވަކިކޮށް، ޓީމުގެ 23 އަހަރުން ދަށުގެ ޓީމުގައި ހުރި ޕިރްލޯ ސީނިއާ ޓީމުގެ ކޯޗް ކަމަށް ހަމަޖެއްސި އެވެ. މީގެ ކުރިން އެއްވެސް ލެވަލެއްގެ އެއްވެސް މެޗެއްގައި ޕިރްލޯ ކޯޗް ކޮށްދީފަ އެއް ނުވެ އެވެ. ސީނިއާ ޓީމުގެ ކޯޗް ކަމަށް އޭނާ ޕްރަމޯޓް ކުރީ 23 އަހަރުން ދަށުގެ ޓީމާ ހަވާލުވިތާ 10 ދުވަސް ފަހުންނެވެ.\nރައިއޯލާ ބުނީ، ޔުވަެންޓަސްގެ ސީނިއާ ޓީމުގެ ކޯޗް ކަމާ ޕިރްލާ ހަވާލު ވުމަކީ އުފާވެރިކަން ގެނެސްދިން ހައިރާން ކުރުވަނިވި ނިންމުމެއް ކަމަށެވެ. އަދި ޕިރްލޯގެ ފިލޯސަފީ ތަންފީޒު ކޮށްފިނަމަ ގާޑިއޯލާގެ ޕޮޕިލާރިޓީ ފަނޑު ކޯށްލެވޭނެ ކަމަށް ޕިރްލޯގެ އެޖެންޓް ބުންޏެވެ.\n"މި ޓީމު [ޔުވެންޓަސް] ގެ ކޯޗަކަށް އެންމެ އެކަށީގެންވާ މީހަކީ އޭނާ [ޕިރްލޯ] ތޯ ބުނާކަށް އަހަންނަކަށް ނޭންގެ،" ރައިއޯލާ ވާހަކަ ދެއްކި އެވެ. "އެހެންނަމަވެސް އޭނާ (ކުޅުންތެރިޔެއްގެ ގޮތުގައި) ކުޅުނު ގޮތަށް އެ ޓީމު ކުޅުވައިފިނަމަ ޕެޕް ގާޑިއޯލާ މަޑުމަޑުން ފަނޑުވާން ފަށާނެ."\nރައިއޯލާ ވަނީ، އޭނާގެ އެހެން ކްލައިންޓެއް ކަމަށްވާ މެންޗެސްޓާ ޔުނައިޓެޑްގެ ޕައުލް ޕޮގްބާ އާ ބެހޭގޮތުން ވާހަކަ ދައްކާފަ އެވެ. އޭނާ ބުނީ މިފަހަރުގެ ޓްރާންސްފާ ޕީރިއަޑްގައި ޕޮގްބާއަށް ހުށަހެޅޭ އެއްވެސް ހުށަހެޅުމެއް ޔުނައިޓެޑުން ބަލައި ނުގަންނާނެ ކަމަށެވެ.\n"މެންޗެސްޓާ ޔުނައިޓެޑްގައި އެބައޮތް ޕްރޮޖެކްޓެއް އެ ޕްރޮޖެކްޓްގެ 100 ޕަސަންޓް ބިނާވާނެ ކުޅުންތެރިޔަކީ ޕަޮގްބާ، ޕޮގްބާއަށް ހުށަހެޅޭ އެއްވެސް ހުށަހެޅުމެއް ބަލައި ގަންނާކަށް ޔުނައިޓެޑް ބޭނުންމެއް ނޫން." ރައިއޮޅާ ބުންޏެވެ.\nރައިއޯލާގެ ކްލައިންޓުންގެ ތެރެއިން ޓްރާންސްފާ އާ މެދު އެންމެ ބޮޑަށް ވާޙަކަ ދެކެވޭ އަނެއް ކުޅުންތެރިޔަކީ ޔުވެންޓަސްގެ މީޑްފީލްޑާ ފެޑެރީކޯ ބާނެޑެސްކީ އެވެ. ޔުވެންޓަސްއިން ބޭނުންވާ ޕޮގްބާ ނުވަތަ ނަޕޯލީގެ އަރުކާޑިއުޒް މިލިކް ގެންނަ ޓްރާންސްފާ ޑީލްގައި ބާނެޑެސްކީ ހިމަނަން ޔުވެންޓަސްއިން ބޭނުން ވެއެވެ. ރައިއޯލާ ބުނީ ހުރިހާ ކަމެއް ރަނގަޅަށް ދާނަމަ ޔުވެންޓަސްގައި ބާނެޑެސްކީ ހުންނާނެ ކަމަށެވެ.


ބޭނުންވަނީ ޔާރާ…6| Esfiya - Dhivehi Vaahaka Site\n” އާޔާ..” ޖައިލަމްއަށް އެހެންބުނެވުނު ވަގުތު ކުރިމަތީގައި ހުރި ކުއްޖާވެސް ސިހިފައިބަލާލިއެވެ. މިފަހަރުވެސް ޖައިލަމް ހައިރާންވީ އެއީ އެދެލޮލަށް ނުއޮޅޭނެސޫރައަކަށް ވުމުންނެވެ. “އައިރާވެސް މީ.. މީކިހިނެއްވާ ކަމެއް އަނެއްކާ…” ޖައިލަމްއަށް އެހެން ބުނެވުނުތަނާހެން ޖައިލަމްގެ އަތުގައި ކޮއްޓާލާފައި އަތުތެރޭގައި އޮތް ކުއްޖާ އުނދަގޫވާކަމަށް ބުނެލިއެވެ. އަވަހަށް އެކުއްޖާ ކޮޅަށް ނަގާދިނުމާއެކު ވާހަކަދައްކާލަން ޖައިލަމް ހުޅުވާލި އަނގަ ލައްޕާލަންޖެހުނީ މުޅިހަފްލާތެރޭގައިވާ ފަނޑުއަލި ކުއްލިއަކަށް ބަދަލުވުމުންނެވެ.\nކެއަރޓޮޕް ހޮސްޕިޓަލްގެ އިސްވެރިން ކަމުގައިވާ ފައިވްލެޖެންޑް ކޮންޕެނީގެ އިސްވެރިންނާއި އެމީހުންގެ އާއިލާތަށް ހިނިތުންވުމާއެކު ވަދެގެންއައިއިރު ފިސާރީ ޝާހީ ހާންދާނެއްގެ ބައެއްކަން ބަލާލި ކޮންމެ ލޮލަކަށްވެސް ދޮގުނުވާހާވެއެވެ. އެހާވެސް އެމީހުން ތައްޔާރުވެފައިވާލެއް ފުރިހަމަކަމާއި ހައިބަތާ ޝާއްބަކަން ދައްކުވައިދެއެވެ.\nތަނުގެއިސްވެރިން އައުމާއެކު އެމީހަކު އެންމެގާތުގައި ހުރި މޭޒެއްގެ ކައިރީގައި އަވަހަށް އިށީންދެލިއެވެ. ޖައިލަމްކައިރީ ގައި އައިރާ އިށީންނަމަވެސް ދެންހުރި އަންހެންކުއްޖާ އަތުގައި އޮތް ކާޑުއަޅާލުމާއެކު އަވަހަށް ހިނގައިގަތީ ހަދާފައިވާ ކުޑަ ސްޓޭޖާއި ދިމާއަށެވެ.\n“އައިރާ އަސްލު މިތާންގަ.. ކިހިނެއް.. ކޮންއިރަކު މިކުންފުންޏަށް ޖޮއިންވީ.. ކީއްވެފަހުން ހަބަރެއްވެސް ނުވީ..އެތައްކަމެއް ބަދަލްވެގެންހިގައްޖެ އެކަމަކު އަންގާވެސްނުލާ.. ވަރަށްދެރަވެއްޖެ.. ވަރަށް ބޮޑަށް ދެރަވެއްޖެ..” ޖައިލަމް ވައިއަޑުން ކައިރީގައި އިން އައިރާއާއި އެއްފަހަރާ އެތަކެއް ސުވާލުތަކެއް ކޮއްލިއެވެ. “ޖައި އެހަށް ތިވާހަކަމިގަޑީ ނުދައްކާ ހިނގާބަލަ ވަކިން ބައްދަލްކޮއްލަން..” އައިރާ އާދޭހުގެ ރާގަކަށް އެހެން ބުނެލުމާއެކު ޖައިލަމްވެސް ބޯޖަހާލާފައި އެއްބަސްވިއެވެ.\nހަފްލާގެ ބައިވެރިން އިށީންދެހަމަޖެހިލުމާއެކު ހަފްލާ ފެށިގެންދިޔައީ ކީރިތިޤުރުއާނުގެ މޫރިތިވި އާޔަތްތަކަކުންނެވެ. އެއަށްފަހު ޖަލްސާގެ ތަޢާރަފްދެވެންފެށުނެވެ. ޖައިލަމްއަށް ދެލޯބޮޑުކޮށް ހައިރާންވެ ބަލަންހުރެވުނީ އެވަގުތު މައިކްދޮށުގައި ވާހަކަދައްކަންއިން އަންހެންކުއްޖާއަށެވެ. އެކަން ފާހަގަވުމާއެކު އައިރާ މަޑުމަޑުން ޖައިލަމް ގައިގަ ކޮއްޓާލުމުން ސިހިފައި ބަލާލިއިރު އޭނާގެ މޫނުމަތީގައި އެތަށްހާސް ކުލަވަރެއް އަރާފައިބައިގެން ދިޔައެވެ. “ޖައިލަމް.. އެއީ ދޮންތައެއްނޫން.. އައިކާކޮއްކޮ.. ” ފަނޑުހިނިތުންވުމަކާއެކު އައިރާ އެހެންބުނެލިއިރު ޖައިލަމްއިނީ ހިތަށްލިބުނު ކުޑަކުޑަ އުންމީދުކޮޅުވެސް ގެއްލުމާއެކު އިސްޖަހާލައިގެން ނެވެ. ހިތުގައި އުފެދިގެންދިޔަ ހައިޖާނުގަނޑާއެކު އެއްވެސް އިއުތިރާޒަކާއި ނުލައި ލޮލުން ކަރުނަހިލިގެން ދިޔައެވެ. ދުރުންބަލާލާ މީހަކަށް ނޭންގުން ނަމަވެސް އައިރާއަށް ޖައިލަމް ރޮނީކަން އެނގުމާއެކު މޭޒުދަށުން ޖައިލަމްގެ ކަކޫމަތީގައި އޮތް އަތުގައިހިފާ ބާރުކޮއްލީ ހިއްވަރުކުރާށޭ ބުނާފަދައަކުންނެވެ.\nއެންމެފުރަތަމަވެސް ހަފްލާގައިކުރިއަށްދިޔައީ ހޮސްޕިޓަލްއެޅުމަށް ހިޔާލުއުފެދުނުގޮތާއި ކުރެވުނު މަސައްކަތްތަކާއިއެކު މިއަދުފެންނަމިހުރި ހޮސްޕިޓަލުގެ މަސައްކަތް ކުރިޔަށް ދިޔަގޮތުގެ މައުލޫމާތާއި އެކުގައިވާ ޕްރެޒެންޓޭޝަނެއް ހުށައެޅުމެވެ. އެއަށްފަހު ކުންފުންޏާއި އަލަށްގުޅުނު ލޯފަރމް އާއި އެކުގައި އެއްބަސްވުމުގައި ސޮއިކުރެވިގެންދިޔައެވެ. މިކަމުގައި އަލޫކްއާއި ފަރޫން ބައިވެރިވެގެންދިޔައީ ތަނުގައިތިބި ގިނައަދަދެއްގެ އަންހެންމުއައްޒަފުންނަށް ލިބިގެންދިޔަ ހިތްހަމަޖެހުމަކަށެވެ. އެހާ މަޝްހޫރު ދެ ވަކީލުން ހަމަލޮލަށްފެނުމުން އެއްބަޔަކު އުފާފާޅުކޮށް ތައުރީފްކުރަމުން ދާއިރު އަނެއްބަޔަކު އެމީހުންގެ އަނބިންނަށް ހަސަދަލަމުންދިޔައެވެ. މިއީ ދުނިޔޭގެ އާދައެވެ. ލޮލަށް ފެންނަށް ކޮންމެ ރީތި އެއްޗަކީ ތިމާގެ އަމިއްލަ މިލްކަކަށް ހަދާލަން ގިނަބަޔަކު ބޭނުންވާއިރު, ރީތިއެއްޗެހީގެ އެރީތިކަން ފަޑުވިޔަނުދޭން މަައްކަތްކުރާމީހުން ތިބޭތަން ފެނެއެވެ.\nއަލޫކް އާއި ފަރޫން އެއްބަސްވުމުގައު ސޮއިކޮށް ނިންމާލަމުން ސްޓޭޖުން ފެއިބުމާއެކު, އެއަށްފަހު ދެން އޮތް އައިޓަމަށް ކުއްލިއަކަށް މުޅިސްޓޭޖް ނިވިގެންދިޔުމާއެކު ހުރިހާމީހުންގެ ސަމާލުކަން ސްޓޭޖާއިދިމާއަށް ހުއްޓިގެން ދިޔައެވެ. އެއާއެކު އިވެންފެށި މަޑުމިއުޒިކާއެކު ކޮންމެ މީހަކުހެން ކައިރީގައިވާ ބައިވެރިޔާއަށް ބާލާލާ ހިނިތުންވަމުން ދިޔައިރު އޭގެތެރޭގައި ނަވާރު އާއި މަލީހް, ޖުމާނާ އާއި ޝަބީން, ޖުމްނާ އާއި ޝިވަން, އަލޫކް އާއި ލޫޔާ, ފަރޫން އާއި އަލްޔާ, އިބާ އާއި އަރުޝަދު, މަލާކް އާއި އަރޫން, މިޝާ އާއި ޝަމަލް, މައިޝާ އާއި މީރާންގެ އިތުރުން ނޫރާ އާއި މާހިލް ހިމެނެއެވެ.\n**ވިސްނާލަން ނޭންގޭ ހިޔާލުތަކޭ..\n** އަޖައިބެއްފަދަ އިހްސާސްތަކޭ…**\n** މިވެވެނީ ލޯބިކަން ޔަގީން..**\nލަވައިގެފެށުން ކިޔާލުމާއެކު ފަނޑުއަލީގައި ހުރި އަންހެންކުއްޖާއާއި ފިރިހެންކުއްޖާގެ މޫނު ހާމަވެގެންދިޔައެވެ. އެއާއެކު އައިރާ އާއި ޖައިލަމް އަަށް އެކުއެކީގައިހެން “ލަޔަކް..”އޭ ބުނެވުންއިރު ކައިރީގައި ދެންހުރީ އައިކާ ކަމެއް އާޔާކަމެއް ދެމީހުންކުރެ އެކަކަށްވެސް ނޭންގުނެވެ. އައިކާ ހަފްލާއަށް އައީ އޮފީސްހެދުމުގައި ކަމުން އަދި އެ އެއްޗެހި އެހާ އަވަހަށް ބަދަލްކޮށް މޭކަޕް ކުރާހާ ވަގުތެއްނުލިބެއެވެ. ނަމަވެސް މިޒަމާނުގެ ހުނަރުވެރިންގެ އަތްމަތި އެހާއަވަސްނުވާނޭ ބުނަންވެސް އެހާދައްޗެވެ.\n**ދީވާނާވޭ މޫސުން.. ތިޔަހެން ބަލާލުމުން… ހިނިތުންވީމާވެސް މާފޮޅޭ….** ލަޔަކް އެތަންކޮޅު ކިޔާލަމުން ހިނިތުންވެހުރެ އަތްދިއްކޮށްލީ އައިރާ އާ ދިމާއަށެވެ. ވީއުފަލާއެކު އައިރާއިނީ ނޭވާވެސް ލާން ނޭންގިފައެވެ. އެހެން ނުވާންވީ ސަބަބެއްނެތެވެ. ލަޔަކްގެ ސޫރަ ހިތުގައި އަޅައިގެންއުޅޭތާ މިވީ ފަސްއަހަރުދުވަހު އައިރާ, ލަޔަކްގެ ހަނދާން ނުކުރާ އެންމެ ދުވަހެއްވެސް ނުދެއެވެ. **ނޭންގޭޖާދޫއެކޭ… ހިތުގާ އުފަންވަނީ.. ބައްދަލުކޮއްލީމާ ހިތްފުރޭ…** އައިކާ އެބައިކިޔާލަމުން ޖައިލަމްއަށް ބަލާލިގޮތުން އައިރާއަށް އެއީ އައިކާ ކަން ޔަގީންވިއެވެ. ސްކޫލްދައުރު ނުނިމެނީސް އައިކާގެ ފޮތެއްގެ ތެރޭގައި ޖައިލަމްގެ ފޮޓޮއެއް ފޮރުވައިގެން އައިކާ ގެންގުޅުނީ އޭރުއްސުރެ އެޅަހިތުގައި ޖައިލަމްއަށް ދެވިފައިވާ މަގާމެއްގެ ބޮޑުކަމުންނެވެ.\nލަވަ ނިމިގެންދިޔައިރު ޖައިލަމް އާޝޯހްވެފައި އިންއިރު އައިރާ ހީވަނީ އުފަލުން އުދުއްސައިގެންފާނެހެންނެވެ. ހިތްގައިމު ލަވައިގެ ފަހުން ޖައިލަމް ބަލާބަލާވެސް ލަޔަކްގެ ހަބަރެއްނުވުމުން އިސްޖަހާލައިގެން އިން އިރު ވިސްނެމުންދިޔައީ އާޔާއާއި މެދުގައެވެ. ނަމަވެސް މިރޭ ލަޔަކް އައިރާއަށް ބަލަމުންދިޔަ ކަތިނަޒަރުން ޖައިލަމްގެ ހިތުގައި އެހެން ސުވާލެއްވެސް އުފެދިގެންދިޔައެވެ. އާޔާއޭކިޔާ ލަޔަކްއާއި އައިރާ އޭނައަށް ސިރުން ރައްޓެހިވެގެން އުޅޭކަމަށް ހިތުގެ ކަނަކުން ގޮވާލުމާއެކު ޖައިލަމް ފަހުން ދިމާކުރާނީއޭ ހިތާ އެވާހަކަ އެވަގުތު ނާހަންކަމަށް ފަސްކޮށްލިއެވެ.\nއެހެން ނަމަވެސް ކެތްތެރުވެވުނީ ކުޑަވަގުތުކޮޅަކަށެވެ. ” ހޫމް.. ހޫމް.. މިހާރު އެކަންވެސް ކޮއްގެންދޯ.. ހާދަކުރިއަކަށް ޖައްސާލައިފިޔޭ ދޯ.. ” ޖައިލަމް އައިރާ އާއި ދިމާކޮއްލިއެވެ. ” ނޫން ޖައިލަމް.. އަދިވެސް މިހިތުގަ ވިންދުޖަހަނީ ހަމައެކަނި ލަޔަކްއަށްޓަކާ އެކަމަކު އަދިވެސް މިރޭ މިވީހާވަރުވެސް މިއިން ދުވަހަކުވެސް ނުވޭ..” ސީރިއަސް ރާގެއްގައި އައިރާ އެހެން ބުނެލުމާއެކު ޖައިލަމް އެއީ ތެދުކަން ޔަގީންވީ އައިރާގެ މޫނުމަތީގައިވާ އަސަރުން ނެވެ.\nއެވަގުތު އެހެންމީހުންގެ ލޯތަކަށް ކަޝްފުވެގެން އިން އާޔާ އަށް އައިރާގެ މޫނަށް ބަލާލެވުނެވެ. “ކުރިންވެސް ކޮއްކޮ ނުބުންޏަސް އެެެންވީމަ ހަމަ ލަޔަކްއާ ހެދިދޯ ތިއުޅެނީ .. އަޅޭ ދޮންތަވެސް ކިހާގޯސް ދޮންތަގެ ހިތުގެވެރިޔާއަށް ކޮއްކޮ ހިތްކީހެން ހީވުމާއެކު ކޮއްކޮ ދުރުކޮށްލެވުނީ .. އަދި ކޮއްކޮދިން ދެއްކި އެއްވެސް ވާހަކައެއް އަޑުނޭހުނީ .. އެކަމުގެ ސަޒާ ދޮންތަޔަށް މިހުރީ ލިބިފަ .. ކޮއްކޮ ދެރަނުވޭ ދޮންތަޔަށް މިހާރު ހުރިހާކަމެއްވެސް އިނގޭ .. ދެންކޮއްކޮ ދެރަވާކަމެއްވިޔަކަ ނުދޭނަން.. ” އާޔާ އައިރާގެ ގާތުގައި ހުއްޓިލާފައި އެެެން ބުނެލިނަމަވެސް އެއިން އެއްވެސް އެއްޗެއް އައިރާއަކަށް އަޑެއްނުއިވެއެވެ.\nފައިވްލެޖެންޑްގެ ފަސްބައިވެރިން އެކީގައި ރިމޯޓަށް ފިތާލުމާއެކު ކެހިގެންދިޔަ ކެއަރޓޮޕް ހޮސްޕިޓަލުުގެ އިމާރާތުގެ ނަމާއެކު ހުރިހާ މުއައްޒަފުންނަށް ހޮސްޕިޓަލުގެ އެތެރެ ބަލާލުމުގެ ފުރުސަތު ލިބިގެން ދިޔައެވެ. އެންމެފަހުގެ މެޝިނަރީޒް ތަކާއި އިކްއިޕްމަންޓްތަކުން ހޮސްޕިޓަލުގެ ލެބޯޓަރީ ފުރިހަމަވެފައިވާތަން ފެނި ޖައިލަމް ހިތްހަމަޖެހުމުގެ ނޭވާއެއް ދޫކޮއްލިއެވެ. އެވަގުތު އެތާންގައި ވިއްސަކަށްމީހުން ތަނުގެ ފެންވަރާއިބެހޭގޮތުން ވާހަކަދައްކަމުންދިޔައިރު އެއީ ލެބްގައި މަސައްކަތްކުރާ މީހުންކަން އެނގުނީ އެވަގުތު އެތަނަށް އައިސް ވަން ނާލް އެހުރިހާ މީހުނަށްވެސް ތަން ކަމުދޭތޯ އަހާ ވަކިވަކިން ސުވާލުކުރުމުންނެވެ. ޓެސްޓްތަށް ހަދާ މެޝިނުތަށް ކައިރީގައި އިން ޖައިލަމް އަށް ހަމަހިމޭންކަން އިހްސާސް ވުމާއެކު ފަހަތްބަލާލުމުން ފެނުނީ ހައިރާން ކުރުވަނިވި މަންޒަރެކެވެ. ހަށިގަނޑުއެއްކޮށްހެން ފިހިފައިވާ މީހަކު ހުރީ ޖައިލަމްގައިގަ ޖެހޭނުޖެހޭ ހިސާބަށް އައިސް ބަލާށެވެ. އޭރު އެތާންގައި އެއްވެސް އެހެން މުއައްޒަފަކުވެސް ފެންނާން ނެތެވެ. ހިތުގައި އުފެދިގެންދިޔަ ބިރުވެރިކަމާއެކު ޖައިލަމް އަވަހަށް ނިކުންނަން ހިގައިގަތުމާއެކު އަތުގައި އެމީހަކު ހިފައިފިއެވެ.\nސިހިފައިބަލާލިއިރު ޖައިލަމްގެ އަތުގައި ހިފައިގެންހުރީ އަޔާގެ ސޫރައެވެ. އާއިކެވެ. އެއީ ހަމަ އާޔާއެވެ. ޖައިލަމް ދެލޯބޮޑުކޮއްގެން ބަލަން ފެށުމުން އާޔާ “ކިހިނެއްވީތޯ” ސުވާލުކޮއްލިއެވެ. ” އާޔާ.. ކީއްވެ މިތާންގަ.. ” ޖައިލަމްގެ އަނގައިން އާޔާގެ ނަން ނިކުތުމާއެކު ކުއްލިއަކަށް ކުރިމަތީގައި ހުރި އައިރާ އޭނާގެ އަތް ތަޅުވާލިއެވެ. “ސާބަސް ޖައިއަށް ތީދެންބޮޑުވަރު މި އެންމެންގެ ތެރެއިންވެސް ހަމަ ދޮންތަތަ އަބަދުފެންނަނީ.. ” އައިރާ އެހެންބުނުމާއެކު ޖައިލަމް ހަމަޖެހިލާފައި ވަށައިގެންވާ މާހައުލަށް ނަޒަރުހިންގާލިއެވެ. އައިރާބުނިހެން ކުރިންވެސް އެތެރޭގައި ތިބިމީހުން އެކިކަންކަމުގައި މަޝްއޫލުވެގެން އުޅެއެވެ. ވީއިރު ދެންމެ މިވީ ކިހިނެއްހެއްޔެވެ. އަނެއްކާ ހޭލާ ހުންނައިރު ހުވަފެންވެސް ފެންނަން ފެށީ ހެއްޔެވެ. ޖައިލަމް ހިތާ ސުވާލު ކުރިނަމަވެސް އެއަށް އެއްވެސް ޖަވާބެއްނުލިބުނެވެ.\nއެވަގުތު އެހުރިހާ ވާހަކައެއް އަޑުއަހަން ހުރި ލަޔަކް މެޔަށް ނުބައިގޮތެއްވުމުން އަވަހަށް ނިކުތީ އަނބުރާ އަވަހަށް ގެއަށްދާށެވެ. ސްޓޭޖް އިން ފެއިބުމާއެކު މުސްތޮފާގެ އެދުމަށް ލަޔަކް ހުރިހާއިރު ވީއައިޕީގައި ނާލް އާއި އެކުގައި ޓެކްނިކަލް ކަންކަމުގައި އެހީވެދިނުމަށް އުޅެފައި ޖައިލަމް ކައިރިއަށް އައީ އެންމެ ފަހަރަކުވެސް އާޔާގެ ނަން ޖައިލަމްގެދުލުން އިވިދާނެކަމަކަށް ނޫނެވެ. އަނެއްކާ ޖައިލަމް އެބުނާ ހިތުގެ ވެރިޔަކީ އާޔާާއަށް ވާނަމަ ގެއްލުނުވާހަކަ އެބުނީ ކީއްވެހެއްޔެވެ. ހައްތަހާވެސް ޖަވާބުނޭންގޭ ސުވާލެެވެ. ލަޔަކް އަވަހަށް ބޯހާސްވާން ފެށުމުން ނިކުމެ ޓެކްސީއެއްހޯދައިގެން އަވަހަށް ގެއާ ދިމާއަށް މިސްރާބުޖެހީ މާބޮޑަށް ބޮލަށް ބަރުވާން ފެށުމުންނެވެ.\nގަސްތަކުގެ ފަތްތަށް ވަޔާހެލިހާގޮތުން ހީވަނީ ދެންމެ ދެންމެ މުލުން ލުހެލާފާނެ ހެންނެވެ. ވިދާލާ ވިދުވަރާއެކު މުޅިތަން އަލިވެގެންދާއިރު އެއާވިދިގެން ޖަހާލާ ގުގުރިއާއެކު މުޅިރަށްވެސް ގުޑުވާލާހާ ބާރުގަދައެވެ. ދެވޭ ނުދެވޭ ދިމާއެއް ނޭންގި ގާސިމް އާއެކު ހިނގަމުންދިޔަ ރިޒާ ހުރީ ބިރުން މޭވިރޭ ވަރުވެފައޭ ބުންޏަސް ދޮގަކަށް ނުވާނެއެވެ. އަދި ގާސިމްގެ ހާލަކީތޯއެވެ. ހިތް އޭގެ މަގާމުދޫކޮށް ނިކުންނަހާ ބާރުމިނުގައި ތެޅެމުންދާއިރު އަތްފައި ތުރުތުރުލާވަރުން ދެފަހަރަށް ވެެއްޓިއްޖެއެވެ. ނަމަވެސް އޮތްތާއޮވެގެން އެތަނުން ނިކުމެވޭނެ ގޮތެއް ނެތުމާއެކު މަަސައްކަތް ކުރަމުން ދިޔައީ އެވާބޯ ޖަންގަލީގެ ތެރެއިން ނިކުމެވޭތޯއެވެ. އަވަސްވެފައިވާ ހިތަކާއެކު ހިނގަމުންދިޔަ ރިޒާއާއި ގާސިމް ކުއްލިސިހުމާއެކު ވެއްޓުނީ ކުރިމަތިން އަލިފާންގުޅައެއް ހުރަސްކޮއްލުމުންނެވެ. ބާރުހަޅޭކާއެކު ގާސިމްވެއްޓުމާއެކު ދާދިގާތުން “ގާސިމް .. ގާސިމް.. ” ކިޔާ ގޮވާއަޑަށް ދެލޯހުޅުވާލުމާއެކު ގާސިމް އަށް ތެޅިގަނެވުނެވެ. އޭރު މުޅިމީހާވަނީ ދާހިތްލައިގެން ފޯވެފައެވެ. ” ބަލަ ގާސިމް… މިއޮއް ދަންވަރު ކޮންހާ ހަޅޭކެއްތަ ތިލަވަނީ.. އަހަރެން ދަމުނަމާދަށް ހުއްޓަ ހަޅޭ ލަވައިގަތް އަޑަށް އަަަވަސްކޮއްލައިގެން މިފެއިބީ.. ކިހިނެއް ވީތަ.. ” ކިތަންމެ ނުރުހުން ވީނަމަވެސް އޯގާތެރިކަމާއެކު ނައީމާ އަހާލިއެވެ. އޭރުވެސް ގާސިމް ދިޔައީ މާނޭވާލަމުންނެވެ.\nފުއައްމުލަކުސިޓީ އަށް އިރުފެނުން ތޮޅިލީ އަނެއްކާވެސް އަނިޔާވެރިގޮތަކަށް މަރާލެވިފައިވާ މީހަކު ކުޅީކައިރިން ފެނުންކަމުގެ ހަބަރު މުޅިރަށުތެރޭގައި ކާޅުގޮވާހެން ގޮވަމުން ދަނިކޮށެވެ. ދާދިއެއްގޮތަކަށް ހަތަރު ފުރާނަވެސް ދިއުމާ އެކު މިއަދު ފުއައްމުލަކުގައު ތިބި ސިފައިންނާއި ފުލުހުންގެ އިތުރުން ކައުންސިލަރުންވެސް ތިބީ ކަމުގެ ހަގީގަތް ނޭންގުމުން އިސްޖެހިފައެވެ. ނަމަވެސް ތަހުގީގު ޓީމްތަކުން ހުއްޓުމެއްނެތި ހަރަކާތްތެރިވަމުން އެދަނީ ކޮންމެވެސް އެއްގޮތަކުން ނަމަވެސް މިވާނުވާ ބަލާފައި ނޫނީ ނުހުއްޓާށެވެ. ކޮންމެފަހަރަކުވެސް މަސައްކަތް ހުއްޓެނީ ޑީ.އެން.އޭ ޓެސްޓްތަކުގެ ރިޕޯޓާއެކުގައެވެ.\nސިފައިންނާއި ފުލުހުންގެ އިތުރުން ގިނަ އަދަދެއްގެ އާންމު ރައްޔިތުންގެ އެހީއާއި އެކުގައި މަރާލާފައިވާ މީހާ ނެގިއިރު އެހެންފަހަރުތަކާއި ހިލާފަށް އެމީހާގެ ޖިންސީގުނަވަންވެސް ވަނީ ހަތިޔާރަކުން ކަނޑާލާފައެވެ. މިމަންޒަރުފެނި އެއްބަޔަކު މޫނުއަނބުރާލިއިރު އަނެއްބަޔަކު އެމީހާގެ ހަށިގަނޑު ފޮތިގަނޑަކުން ނިވާކޮށް އަވަހަށް އެތާންގައި އޮތް އެންބިއުލޭންސަށް އެރުވޭތޯ އުޅުނެވެ. ތުންތުން މަތީން އެއީ ދޫރެސް އާމިރުގެ ދަރި ހައިޝަމްކަން މުޅިރަށަށް ފެތުރުނީ ނުހަނު އަވަހަށެވެ. އެއާއެކު އެންމެންގެ ދޫ މިފަހަރު ބަންދުވީ ހައިޝަމްއަކީ ރަށުގެ ބަސްވިކޭ ނުހަނު މުއްސަނދި ވިޔަފާރިވެރިއެއްގެ ދަރިއަކަށް ވެފައި, އެކުއްޖާއަކީ ދާދިފަހުން އާކިޓެކްޗަރ ކިިިިިިިިިިިިޔަވައިގެން އައި ޒުުުވާނަކަށް ވުމުންނެވެ. އެެެންމެެ ފަަަަަހުން މަރާލާފައިި އޮތް ޒުހޫރަކީ ވިޔާނުދާކޮށް ރަށުތެެެެރޭ އުުުޅޭސޮރަކަަަށް ވުމުން ފާޑުފާޑު ވާހަކަދެކެވުނީ އެެވެ.\n“އާމިރޫ އަޅޭ އަހަރެމެންގެ ދަރިފުޅުގެ ކުށަކީ ކޮބާތަ.. އެހާއަނިޔާވެރިގޮތަކަށް އަހަރެންގެ ދަރިފުޅުގެ ފުރާނައިން އަތްދޮވެލި މީހަކު ކިބައިން އަހަރެން ބޭނުން މަރަށް މަރުހިފަން.. އެފަކީރުގެ ހަށިގަނޑުގެ އެއްގުނަވަންވެސް މަދޭ.. އަދި އެއޮތީ އެއްބައި އަނދާފަ.. ހާދަ ވޭނެއްގައޭ އެވަގުތުކޮޅު އެފަކީރު އުޅޭނީ..” ހައިޝަމް ގެ މަންމަ އާސިމާ ރޮއެ ރޮއެފައި ޝަކުވާ ކުރަމުން ދިޔައީ އޭނާގެ ފިިރިމީހާ އާމިރު ކައިރީގައެވެ. ނަމަވެސް ލިބިފައިވާ ފުންހިތާމައާއެކުގައި އާމިރު އިނީ ނެގިމަޑުވެފައެވެ. ކިޔާނެ އެއްޗެއް ދުލުކުރީގައި ނެތްއިރު ބުނާނެ އެއްޗެއް ހިތަށްވެސް ނުގެނެވިފައެވެ.\nއާސިމާގެ ވާހަކަތަށް އަޑުއިވުމާއެކު ކައިރީގައި ހުރި އާޔާގެ މޫނު ރަތްވެގެންދިޔައިރު ދެލޯހީވަނީ އަނގުރުއަލިފާންކޮޅެއް ހެންނެވެ. ” ހުއް.. މިމީހުންނަށް އަމިއްލަ ދަރި ދޮންފުތުވެގެން އުޅޭއިރު އެދަރިކުރިހާ ފާފަވެސް ހަމަ ނޭންގެނީތަ.. އަހަރެންގެ މުޅިދިރިއުޅުން ހަލާކުކޮއްލީ ކަލޭގެ ދަރިފުޅުއަތުން.. އަދިމާ ލޯބިވާކަމަށް ހެދިގެން އެބައުޅޭނު.. ބަލަގަ ލޯބިވުމަކީ ބުނިހާއެއްޗެއް އޭނަގެ އަނގައިގަ ބަސްއޮއްވަ ހޯދަދީގެން ދަރިންބަލާ ބޮޑެތިކުރުމެއްނޫނޭ.. ” އާޔާ އެހުރިހާއެއްޗެއް ކީއިރު އާސިމާގެ މޫނުމަތީގައި އުނދަގުކުރަމުން އެނބުރިއެނބުރި އުޅުން މާބުރު އާސިމާ އަތުން ޖަހާ ވައްޓާލިއެވެ. އެއާއެކު އާޔާގެ ރުޅިގަނޑު ހޫނުވިއެވެ. ވަގުތުން އާސިމާގެ ބޮލުގެ ދެފަރާތުގައި ހިފާފިތާލިއެވެ. އެރި ތޫނު ތަދާއެކު އާސިމާ ހަބަރު ހުސްވެގެން ވެެއްޓުމުން އާމިރު ފުންމާފައިތެދުވެ އާސިމާ އަތްދަނޑިމައްޗަށް ލައިގެން ގެއަށްވަދެ ސޯފާގައި ބާއްވާ އަވަހަށް އެނބިއުލާންސް އަށް ގުޅާލިއެވެ. އާޔާވެސް އޭނާގެ އެކުވެރި މާބުރު ނަގާ ފިރުމާލުމާއެކު އޭތި ހިފައިގެން އުދުހިގަތީ ލަޔަކް އާއި ބައްދަލްކުރަން ބުނެފައިވާ ވަގުތު ކުޑަތަންވަމުން އަންނާތީ އެވެ.\nހެނދުނުގެ ފިނި ވަގުތު ލަޔަކް ކަސްރަތަށް ދުވަމުން ދިޔައީ ރަސްފަންނުގެ ހިތްގައިމު މާހައުލުގައެވެ. އާޔާއައިސް މަޑުކޮއްލީ ރަސްފަންނުގައި ހަދާފައިހުރި ހަޓްތަކުގެ ތެރެއިން ހަޓެއްގެ ދޮށުގައެވެ. ހަމަޖެހިލާފައި ލަޔަކް އަށް ގުޅާލުމާއެކު ފޯނުނެގުމުން އަތްނަގާ ހޫރާލީ އެތަނަަށް އަންނާށޭ ބުނާފަދައަކުންނެވެ.\n“ދޫނި ކޮންއިރަކު އައީ .. ވަރަށް އިރުވެއްޖެދޯ އިންނަތާ.. ” ލަޔަކް އައިސް އިށީންދެލަމުން ލޯތްބާއެކު އަހާލިއެވެ. ” ނޫން.. ކުޑައިރުކޮޅެއްކުރިން މިއައީ.. ލަޔަކް.. ބަލާލިންތަ ނިއުސްފީޑް.. ” ހިނިތުންވެލަމުން ނޫން ކަމަށް ހަދާފައި އާޔާ އަހާލިއެވެ. “ނޫން މާ ހާއްސަ ކަމެއްއޮތީތަ.. “އެހެން އަހާލަމުން ލަޔަކް އަވަސް އަވަހަށް ފީނުން ހަބަރު ބަލާލިއެވެ. “އޭން.. ހައިޝަމްވެސް.. ” ފޯނަށް ބަލަންއިނދެ ދެލޯބޮޑުކޮއްލުމާއެކު ލަޔަކް އެހެންބުނެލުމާއެކު އާޔާ “އާން.. އަދި ގާސިމް އާއި ޒަފަރުވެސް..” އޭ ބުނެލިއެވެ. “ކީކޭ ދޫނި އެއްޗެކޭ ބުނިންތަ.. ” އާޔާ އެއްޗެކޭ ބުނިހެން ހީވެގެން ލަޔަކް އަހާލިއެވެ. “ހެހެ ނޫން..” ފުޅާ ހިނިތުން ވުމަކާއެކު އާޔާ އެހެން ބުނެލިއިރު ލަޔަކްވެސް ހިނިތުންވެލިއެވެ.\nދުރުގައި މިހުރިހާ މަންޒަރެއްބަލަން ޖޯއްޔެއްގައި އިން އައިރާ އިނީ ބުނާނެއެއްޗެއް ނޭންގިފައެވެ. ކޮންމެހެން ހަދާފައިވެސް މިއަދު އެވާހަކަ ޖައިލަމްއާއި އައިރާ ހިއްސާކުރާނެއެވެ.\nނިދަން އޮތް ހައިޝަމް ކުއްލިއަކަށް ދެލޯ ހުޅުވާލުމާއެކު ތެދުވެގެން ކޮޓަރިންބޭރަށް ނިކުތީ އާދަޔާ ހިލާފަށް ބާރަށެވެ. އޭރު އޭނާގެ ކޮޓަރީގެ ކުޑަދޮރުކައިރީގައި ބިޔަ ކަޅުހިޔަންޏެއް ހަރަކާތްތެރިވަމުން ދެއެވެ. ހައިޝަމް އެނިކުތްގޮތަށް ނިކުމެދޮރުތަޅުލާފައި ގެއިންނިކުމެ ބާރުހިނގުމެއްގައި އެދަނީ ކުޅިއާއި ދިމާއަށެވެ. ފެންނަމީހަކަށް ހައިޝަމް އޭ އެއީ ބުނަން ފާހަގަވެސް ނުވާނެހާ ބިޔަކަމެއް އޭރު މުޅިމީހާއަށްވަނީ އައިސްފައެވެ. ނޭންގޭބާރަކާއެކު ހައިޝަމްއަށް ގޮސް ކުޅީކައިރީގައި މަޑުޖެހިލެވުމާއެކު ހަމަބިމަށް އޭނާއަށް އާދެވުނެވެ. ހުރެވުނުތަނާމެދު ވިސްނާލަން އޭނާގެ ސިކުނޑިއަށް ކުޑަވަގުތުކޮޅެއް ބޭނުންވިއެވެ.\nކުރިމަތިން ފާޅުވަމުން އައި ދުންތަކާއެކު ހައިޝަމްގެ ދެލޮލަށް ފެނިގެންދިޔަ ކަޅުކުލައިގެ ހިޔަނީގެ ސަބަބުން, ހައިޝަމްގެ މޭގަނޑު އަތަށް ނައީކިރިޔާއެވެ. އޭރު މިހުރެވުނީ މިފަހަކުން މީހުން މަރާލާފައި އޮތްދިމާ ކައިރީގައިކަން ވިސްނި މުޅިމީހާވަނީ ގޮއްދާހިތްލާގޮތް ވެފައެވެ. ފެނުނު ކަޅުހިޔަންޏާއެކު ފާޅުވަމުން އައި ރަތްކުލައިގެ ދެލޯ ފެނި ހައިޝަމް ގައިހުރިބާރެއްލާފައި ދުއްވައިގަތް ނަމަވެސް ކުރިޔަށް އެންމެ ތަންކޮޅެއްވެސް ނުދެވެއެވެ. ހަމަ އެއްހިސާބެއްގައި ތެޅިތެޅި ހުރެވެނީއެވެ. އެހީއަކަށް އެދި ހުޅުވާލި އަނގައިން އަޑެއް ނުނިކުތް ތާންގަ އިތުރަށް އަނގަ ލައްޕާވެސް ނުލެވުނެވެ.\n“ކަލޭކޮންތެޅުމެއްތިތެޅެނީ.. ދެންމިރޭ އިތުރުތާކަށް ދާން ހިޔާލުވެސްނުކުރާތި.. ތިހުރީމިހާރު މަގޭ ބާރުގެ ދަށުގަ.. ހަހަހަހަހަހަ.. ” ކަޅުދުންތަށް އޮލަވާންފެށުމާއެކު އޭގެތެރެއިން ފާޅުވަމުން އައި ސޫރަ ހައިޝަމް އާއި މުހާތަބުކޮށް އެބުނެލީ ފުރަތަމަ ހަމަލާ ހައިޝަމްގެ މެޔަށް އަމާޒްކޮށްލަމުން ނެވެ. ދިޔަ ބާރުމިނުގައި ގޮސް ހައިޝަމްގެ މޭމަތީ ދިގުނިޔަފަތިތަކުން ވަކިއަޅާ ދަމާލީ އެންމެ ފުނަށް ކޮއްޕާލުމާ އެކުގައެވެ. އަނގައިން ނިކުތް ވޭނީ އާހާއެކުވާހަކަދެއްކިއެވެ. ” ހެޔޮނުވާނެ އަހަރެން ދޫކޮށްލާ.. އަހަރެންގެ ފަރާތުން ކޮންކަމެއް ބޭނުންވެގެންތިއުޅެނީ.. ބުނޭ ފައިސާތަ.. ބޭނުންވަރަކަށް އެދީފާނަން.. އެކަމަކު އަހަރެންދޫކޮށްލާ.. ” އަޅާވޭނާއެކު ހައިޝަމް އެދެމުން ދިޔައީ އޭނާ ދޫކޮށްލުމަށެވެ. “ދޫކޮއްލާށޭ ކަލޭކައިރީ ރޮވިފަ އަހަރެން ކިތައްފަހަަރު އެދުނިން.. ކިހާ އާދޭހެއްކުރިން.. އެދުވަހު ކަލޭވެސް އިސްކުރީ އަމިއްލައެދުން.. ” ބިރުވެރިކަޅުސޫރައިގައި ހުރި ހިޔަނި އިންސާނެއްގެ ސޫރަޖެހެމުންދިޔައެވެ. ނަމަވެސް ދެލޯހީވަނީ އަނގުރު އަލިފާންހެންނެވެ.\nއިވުނުވާހަކަތަކާއެކު ހައިޝަމްއަށް ވިސްނާލެވުނެވެ. އެއާއެކު އޭނާގެ ދުލުން ނިކުތީ އެންމެ ލަފްޒެކެވެ. “އާޔާ..” އެހެންބުނިވަގުތު އެއައިބާރުމިނުގައި އާޔާ އައިސަ ހައިޝަމްގެ ލަދުވެތިގުނަވަނުގައި ވަކިއަޅުވާލީގޮތަށް ހަށިގަނޑާއި ވަކިކޮއްލިއެވެ. “ދެންއިތުރަށް ތިމުޑުދާރު އަނގައިން މަގޭނަންވެސް ނުގަންނާތި.. އެހެންނޫނީ ދޫވެސް ދަމައިގަންނާނަން.. ” ރުޅިއައިސް ގެ އާޔާގެ ގައިން ކަނިބުރައެވެ. އޭރު މުޅިމީހާ އަނެއްކާވެސްވަނީ ދުންގަނޑަށް ބަދަލްވާން ފަށާފައެވެ. ލިބުނުވޭނާއެކު ހައިޝަމްގެ ހޭބުއްދިފިލާދިޔައެވެެ.\nހޮސްޕިޓަލްގެ ވާރޑް ގައި އެނދުމަތި ކުރެވިފައިވާ އާސިމާ ފުންމާފައިތެދުވީ ‘”މަގޭ ދަރިފުޅާ..” އޭ ކިޔާގިވާލުމާއެކުގައެވެ. ދާދިދެންމެއަކު އެފެނުން ހުވަފެނުގެ ސަބަބުން އާސިމާގެ ތަބިއްޔަތު އިތުރަށް ގޯސްވެގެންދިޔައިރު އެފެނުނޫ ހަގީގަތްކަން ގަބޫލުކުރެވޭހާ ވާކަން އޭނާގެ ހިތްބުނަމުން ދިޔައެވެ. ނަމަވެސް އެވަގުތު އެވާހަކަ ދައްކައިގެން އާސިމާމޮޔަވީއޭ ކިޔާ މީހުން މަލާމަތް ކުރާނޭ ހިތަށް އެރުމާއެކު އެވާހަކަނުދައްކާ ސިއްރު ކުރިއެވެ.\nހޮސްޕޓަލް ހުޅުވުމާއެކު އަންނަމުންދިޔަ ކަސްޓަމަރުންގެ އަދަދު ގިނަކަމުން ލަޔަކްއަށް ޖައިލަމްއާއި ވަނީ ދިމާވާގޮތް ނުވެފައެވެ. އަނެއްކާ މިހާރު ލަޔަކްވެސް ވަޒީފާއަށް ނިކުންނަން ދެދުވަހަކަށްވީއެވެ. ލަޔަކްވެސް ގޭގައި ހުންނަން ފޫހިވާންފެށުމުން ނިކުންނަދުވަސް އަވަސްކޮއްލީ އެވެ.\nހެނދުނު ޑިއުޓީއަށް ނިކުތް އައިރާ ވެފައިވާ ބަނޑުކަމާއެކު މިސްރާބުޖެހީ ކެންޓީނާއި ދިމާއަށެވެ. އޭރު އިބާވެސް އަރުޝަދު ބަލާއައިސްހުރުމުން ލަންޗްއަށް ބޭރަށް ނިކުތީއެވެ. އިބާއާއި އައިރާ އަކީ ދެޑިޕާޓްމަންޓަކު މަައްކަތްކުރާ ދެނަރުހުންނަށް ވީނަމަވެސް އައިރާގެ ހިތްތިރި މިޒާޖުގެ ސަބަބުންވަނީ ހުރިހާ އެންމެގެ ހިތްތަކުންވަނީ ޖާގަހޯދާފައެވެ. ކެންޓީނަށް ވަދެގެންދިޔަ އައިރާ ހުސްމޭޒެއްދަމުން އެނބުރިލިވަގުތު ފެނުނުމަންޒަރާއެކު މިހާގަބުވާގޮތްވިއެވެ.\nނޯޓް: އެންމެފުރަތަމަވެސް ހުރިހާ ކިއުންތެރިންގެ ކިބައިން ލަޔާ މާފަށްއެދެން ވާހަކަ މިހާ ލަސްވީމަ.. ދިރިއުޅުމުގަ ދިމާވި ގިނަ ގޮންޖެހުންތަކަކާއެކު ވާހަކަ ލަސްވީނަމަވެސް ލަޔާ ވާހަކަ ނިންމާނުލާ ހުއްޓާލަންބޭނުން ނުވާތީ ވަގުތު ލިބުނީމަ އަވަހަށް މިއަޕްކޮއްލީ… ހުރެދާނެ ކުށްބަސްތަށް . އުންމީދުކުރަން އެކަންކަން ފާހަގަކޮއްލަދޭނެކަމަށް.. އަދި މިބައިވެސް ހުރިހާ ކިުންތެރިންނަށް ކަމުދާނެކަމަށް.. ޖަޒައަކަﷲ ޚައިރަ..\nVaahaka reethi ekamaku ehaalahun kiyaalanlibeythee v foohi. Unmeedhukuran dhen egothah kanthah nuvaanekamah .?\nOwwhh.. lily.. in sha allah dhen eheneh nahadhaanan..??\nMasha allah vvv furihama.e bahuri typing mistake dear ekam v kuda koh .stry haadha lassvy mi faharu dear. Ummeedh kuran dhen ehen nuvaane kamah. When next part upload.\nWaiting for7part.\nOhh my dear friends .. ? thank you so much .. in sha Allah mibalanee mirey upkohleveythw. ??\nV vaanuvaa neygey mi part ga\nAlhey chumpu ehaadhuvasskohfa up ureemakamah vedhaane .. konthakolheh neyngenee\nHawwi ge vaahaka v reethi ekam mistake eh faahaga kohlan.. meehunge loa thakah kashf vegen huri aayaa ey liyefa othyma… loathakah nufenna meehun thibeyny vanhanaa vegen kashfu v ma fennaany dho ehen noontha\nThank you dear rifa.. dhenfaharakun ekahala thanthan kolhu vissnaanan ??\nVvv. Curious ingey himii. Alhey avas kohalhchey dhen in part. Vvvvv ufaavehjje up kohlima and mirey adhi eh part up vaane kamah bunima. ☺Thanksalot flr the beautiful story ingey.\nThank you HiMi dhooni mihaaru innane up kohlaafa ??\nލޯބި February 15, 2015\nހިތާމަ އެހެނިހެން މަޖާ January 10, 2022\nއެހެނިހެން May 11, 2013\nއެކުއްޖާ2– 42\nހިތާމަ އެހެނިހެން ލޯބި June 30, 2021


"Nasheed vanee gos hahdhavaafa, Qaanoon araa hamakuraane."\nދުނިޔޭގެ އެންމެ ބޮޑު ސީޕްލޭން އޮޕަރޭޓަރު ޓްރާންސް މޯލްޑިވިއަން އެއާވޭސް (ޓީއެމްއޭ) އަށް އާ ސީޕްލޭން ޓާމިނަލްއިން ބޮޑު ބައެއް ދިނުމުގައި ސަރުކާރުން ގޯސް ހަދާފައިވާ ކަމަށާ އެކަމުގައި ފިނޭސް މިނިސްޓަރު އިބްރާހިމް އަމީރާ، ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ މައްޗަށް ޖިނާއީ ތަހުގީގު ހިންގޭވަރުގެ ހެކި އެބަހުރި ކަމަށާ ގޯސް ހެދި މީހުންނާ ގާނޫނު އަރާ ހަމަކުރާނެ ކަމަށް ކުރީގެ ނާއިބް ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެ އެވެ.\nޖަމީލް މިއަދު ކުރައްވާފައިވާ ޓްވީޓްތަކެއްގައި ވިދާޅުވީ އެމްއޭސީއެލްއާ އެކު ސައްހަ އެއްބަސްވުމެއް އޮތް ކަމަށް ބުނުމުގެ ހައްގު ޓީއެމްއޭ އަށް ލިބިގެންނުވާ ކަމަށެވެ. ޖަމީލް ވިދާޅުވީ އެމްޑީޕީން ސަރުކާރާ ހަވާލުވާ ކޮންމެ ފަހަރަކު މަސައްކަތް ކުރަމުންދަނީ އަމިއްލަ ފައިދާއަށް ގައުމުގެ ހަރުމުދާތައް އެހެން ފަރާތްތަކަށް ދޫކުރުމަށް ކަމަށެވެ. މިފަހަރުވެސް ކަން ހިނގާފައިވަނީ އެމަގުން ކަމަށް ވިދާޅުވެ، ޖަމީލް ވަނީ އެކަމުގެ ހެކި ހުރިކަމަށް ވިދާޅުވެފައެވެ.\n"މި ހުރިހާ ކަމަކުން ސާފުވެ، އެނގިގެންދާ ކަމަކީ، އެމްޑީޕީން ސަރުކާރާ ހަވާލުވާ ކޮންމެ ފަހަރަކު، އަމިއްލަ ފައިދާ އަށް ގައުމުގެ ހަރު މުދާ ދޫކޮށްލަން އަވަދިނެތި މަސައްކަތްކުރާކަން. އެކި ފަރާތްތަކާއެކު، ފިނޭންސް މިނިސްޓަރާއި މަޖިލިސް ރައީސްގެ މައްޗަށް ޖިނާއީ ތަހުގީގެއް ހިންގޭ ވަރުގެ ހެކި އެބަހުރި. ގާނޫނު އަރާ ހަމަކުރާނެ." ޖަމީލްގެ ޓްވީޓްގައި ވިދާޅުވެފައިވެއެވެ.\nއޭނާ ވިދާޅުވީ އެމްއޭސީއެލްއަށް ބޮޑު ފައިދާއެއްވާން އޮތް ލައުންޖް ހިދުމަތުގެ ކޮންޓްރޯލް ހޯދުމަށް ޓީއެމްއޭއިން މަސައްކަތް ކުރާއިރު، އެކަމުގައި ގަބޫލުކުރެވޭ އެއްވެސް ސަބަބެއް ނެތް ކަމަށެވެ. އަދި އާ ސީޕްލޭން ޓާމިނަލް އެއްކޮށް ނެގުމަށް ކުރަމުންދާ މަސައްކަތަކީ ގައުމާއި ރައްޔިތުން ގުރުބާންކޮށް، ކުންފުންޏަށް ބޮޑު ފައިދާ ހޯދުން ކަމަށެވެ.\n"ޓީއެމްއޭ އިން މަސައްކަތް ކުރަންވީ ހިދުމަތް ރަނގަޅަށް ދިނުމަށް. ޗެކިން ކުރުމާއި އެ ނޫންވެސް ކަންކަމަށް ޖާގަ ހަމަޖެއްސިދާނެ. އެމްއޭސީއެލް އަށް ބޮޑު ފައިދާއެއް ވާން އޮތް ލައުންޖް ހިދުމަތަށް ވެރިވެގަންނަން ޓީއެމްއޭ އިން މަސައްކަތްކުރާ ކުރުމުގައި، ގަބޫލްކުރެވޭ ވަރުގެ ސަބަބެއް ނެތް. މުޅި ސަރަހައްދު އެއްކޮށް ނެގުމަށް މަސައްކަތް ކުރަނީ، އާންމު ރައްޔިތުން ގުރުބާންކޮށްގެން ބޮޑު ފައިދާއެއް ނެގުމަށް."\nޖަމީލް ވިދާޅުވީ މިއަދުވެސް ގައުމީ އެއާލައިން މޯލްޑިވިއަން ހިންގަމުންދަނީ ގެއްލުމުގައި ކަމަށެވެ. އަދި މިހާރު ދައުލަތަށް އެންމެ ބޮޑު އާމްދަނީއެއް ވައްދައިދޭ އެމްއޭސީއެލްވެސް ދަތުރުކުރަމުންދަނީ ރަނގަޅު މަންޒިލަށް ނޫންކަން މިހާރު ފެންނަމުންދާ މަންޒަރުތަކުން ހާމަވާ ކަމަށެވެ.\n"ވިޔަފާރިކުރުމުގައި ވެސް ރިވެތި ގޮތްތަކެއް ހުރޭ. ގައުމީ އެއާލައިން، މޯލްޑިވިއަން މިހާރުވެސް އެ ހިންގަނީ ގެއްލުމުގައި. އެމްއޭސީއެލް އަށްވެސް އެ ހާލު ޖެހެން ބޭނުންވަނީތޯ؟." ޖަމީލްގެ ޓްވީޓްގައި ވިދާޅުވެފައިވެއެވެ.\nކުރީގެ ނާއިބް ރައީސް ޑރ. މުހައްމަދު ޖަމީލް އަހުމަދު ---\nޓްރާންސް މޯލްޑިވިއަން އެއާވޭސް (ޓީއެމްއޭ) އިން ކުރީގެ ރައީސް މުހައްމަދު ނަޝީދަށް އެތައް މިލިއަން ޑޮލަރެއް ދީފައިވާ ކަމުގެ ތުހުމަތު ނޮޅިވަރަމް ދާއިރާގެ މެންބަރު މުހައްމަދު ނަޝީދުވެސް ވަނީ ކުރައްވާފައެވެ. ނަޝީދަށް ތުހުމަތުކުރައްވާ ނޮޅިވަރަމް ދާއިރާގެ މެންބަރު މުހައްމަދު ނަޝީދު ވިދާޅުވީ ޓީއެމްއޭއިން ރައީސް ނަޝީދަށް 13 މިލިއަން ޑޮލަރު ދީފައިވާ ކަމަށެވެ. އަދި އެމަނިކުފާނު މަސައްކަތް ކުރައްވަމުން ގެންދަވަނީ އެމްޑީޕީގެ މަޖިލީސް މެންބަރުންނާއި، ސަރުކާރު މެދުވެރިކޮށް އެ ވާހަކަތައް އޮއްބާލަން ކަމަށް ވެސް ވިދާޅުވިއެވެ.\nއެކަމަށް އިޝާރަތް ކުރައްވާ އިއްޔެ ރައްޔިތުންގެ މަޖިލީހުގައި ވާހަކަފުޅު ދައްކަވަމުން ރައީސް ނަޝީދު ވިދާޅުވީ ޓީއެމްއޭ އަށް ވިޔަސް އަދި އެހެން މީހަކަށް ވިޔަސް އެމަނިކުފާނަކަށް ރުފިޔާ ދޭން ނޫޅޭނެ ކަމަށާއި ނުވެސް ދެވޭނެ ކަމަށެވެ. އެފަދަ ކަމަކާ މީހަކު ވެސް ވިސްނާނެ ކަމަށެވެ.\n"ދެއްވަން އުޅުއްވަބަލަ އެއްވެސް މީހަކު އެއްވެސް އެއްޗެއް، އެކަން ގޮސް ނިމިދާނެ ގޮތް އެބަޔަކަށް ވެސް ވަރަށް ރަނގަޅަށް އެނގިވަޑައިގަންނަވާނެ، ރިޝްވަތު ދިނުމަކީ ވެސް މަނާ ކަމެއް، ރިޝްވަތު ހިފުމަކީ ވެސް މަނާ ކަމެއް، ރިޝްވަތު ދޭން އުޅޭކަން އެނގި އެކަމާ އަޅާނުލުމަކީ ވެސް މަނާ ކަމެއް،" ރައީސް ނަޝީދު ވިދާޅުވި އެވެ.\nރައީސް ނަޝީދު ވަނީ ވަކި ކަމެއް ވަކި ގޮތަކަށް ކުރުމުގެ ނިޔަތުގައި އެއްވެސް މީހަކު އެމަނިކުފާނާ ރަހުމަތްތެރިވެ ވާހަކަ ނުދެއްކުމަށް އިހްލާސްތެރިކަމާއެކު އެދިވަޑައިގަންނަވާ ކަމަށް ވިދާޅުވެފަ އެވެ.\nޖަމީލް ވިދާޅުވީ ބަލަންވީ ތުހުމަތު ރައްދުވާ ފަރާތުގެ ޖަވާބަކަށް ނޫން ކަމަށެވެ. އެހެން ނޫންނަމަ ފަނޑިޔާރުންވެސް މަގާމުތަކުގައި ތިއްބެވީސް ކަމަށް ޖަމީލް ވިދާޅުވިއެވެ.\n"ޖިންސީ ކުށެއް ނުކުރާކަން ގާއިމްވާނީ ކަމާ ގުޅުންހުރި އިދާރާގެ ތަހުގީގަކުން، ގާނޫނުގެ ކުރިމަތީގައި އެންމެންވެސް ހަމަހަމަވާން ޖެހޭނެ." ޖަމީލް ވިދާޅުވިއެވެ.\nމި މައްސަލައާއި ގުޅިގެން މަޖިލީހުގެ ރައީސް ކުރިން ވަނީ ވާހަކަފުޅު ދައްކަވާފައެވެ. އަދި އެމްއޭސީއެލްއާ ޓީއެމްއޭއަށް އެއްބަސްވެވޭ ގޮތަކަށް މައްސަލަ އަވަހަށް ނިންމުން މުހިންމު ކަމަށް އެމަނިކުފާނު ވިދާޅުވެފައި ވެއެވެ.\nއަދި އެންޓި ކޮރަޕްޝަން ކޮމިޝަން (އޭސީސީ) އިން އެކުލަވާލި ރިޕޯޓް ސިއްރު ކުރަން ނިންމުމުން މި ތުހުމަތުތައް ވަނީ އިތުރުވެފަ އެވެ.\nރައީސް މުހައްމަދު ނަޝީދު ޑރ. މުހައްމަދު ޖަމީލް އަހުމަދު ޓީއެމްއޭ + އިބްރާހިމް އަމީރު ސީޕްލޭން ޓާމިނަލްގެ މައްސަލަ


Covid-19:2dhuvas therey 1 lakka meehun positive vejje | Mihaaru\nއިޓަލީގެ ނަރުހަކު މަސައްކަތަށް ތައްޔާރު ވަނީ. --ފޮޓޯ:އޭއެފްޕީ\nކޮވިޑް-19: ދެ ދުވަސްތެރޭ އެއް ލައްކަ މީހުން ޕޮޒިޓިވްވެއްޖެ\n24 މާޗް 2020 - 22:264comments\nޖެނީވާ (މާޗް 24) - ދުނިޔޭގައި ހަލުއިކަމާ އެކު ފެތުރެމުންދާ ކޮރޯނާވައިރަހަށް ވޭތުވެދިޔަ ދެ ދުވަހު އެއް ލައްކަ މީހުން ޕޮޒިޓިވްވެ މިހާތަނަށް މުޅި ދުނިޔެ އިން ޕޮޒިޓިވްވި މީހުންގެ އަދަދު ހަތަރު ލައްކަ އަށް މިރޭ އަރައިފި އެވެ.\nމިހާތަނަށް 402،384 މީހުންނަށް ބަލިޖެހިފައިވާ އިރު 17،507 މީހުން ވަނީ މަރުވެފަ އެވެ. ބަލިން ރަނގަޅުވެފައި ވަނީ 103،820 މީހުންނެވެ.\nތަފާސް ހިސާބުތައް ދައްކާ ގޮތުން ކޮރޯނާވައިރަހަށް ޕޮޒިޓިވްވި މީހުން 100،000 އަށް އަރަން ނެގީ 67 ދުވަހެވެ. ނަމަވެސް އެއް ލައްކަ އިން ދެ ލައްކަ އަށް އަރަން ނެގީ 11 ދުވަހެވެ. އަދި ދެ ލައްކަ އިން ތިން ލައްކަ އަށް އެރީ އެންމެ ހަތަރު ދުވަސް ތެރޭގަ އެވެ.\nމީގެ ތިން މަސް ކުރިން ޗައިނާ އިން ބަލި ފެނުނު ނަމަވެސް އެ ގައުމުން ބަލި ކޮންޓްރޯލްކުރި އިރު 81،171 މީހުންނަށް ވަނީ ޖެހިފަ އެވެ. ޗައިނާ އިން މަރުވެފައި ވަނީ 3،277 މީހުންނެވެ.\nއެއްވެސް ފަރުވާއެއް އަދި ހޯދިފައި ނުވާ ކޮވިޑް-19 މިހާރު އެންމެ ބާރަށް ފެތުރޭ އިޓަލީން މިހާތަނަށް 63،927 މީހުން ޕޮޒިޓިވްވެފައިވެ އެވެ. އެ ގައުމުން ވަނީ 6،077 މީހުން މަރުވެފަ އެވެ. އެމެރިކާ އިން 49،594 މީހުން ޕޮޒިޓިވްވި އިރު 622 މީހުން ވަނީ މަރުވެފަ އެވެ. ސްޕޭނުން 39،676 މީހުންނަށް ބަލިޖެހުނު އިރު 2،800 މީހުން ވަނީ މަރުވެފަ އެވެ. އަދި ޖަރުމަނުން 31،991 މީހުންނަށް ޖެހުނު އިރު މަރުވެފައި ވަނީ 149 މީހުންނެވެ.\nއިތުރު ލިޔުންތައް ޗައިނާ އިޓަލީ ސްޕެއިން\nކޮވިޑް-19: ޕޮޒިޓިވްވި މީހުން 600،000 އަށް


JP in beynumee majileehuge raees akah Gasim gennan | Mihaaru\nޖޭޕީގެ ބާނީ ގާސިމް އިބްރާހިމް، ބައްދަލުވުމެއްގައި ވާހަކަ ދައްކަވަނީ. - ފޮޓޯ: މިހާރު\n24 އޮކްޓޯބަރ 2018 - 15:55 14 comments\nރައްޔިތުންގެ މަޖިލީހުގެ އާ ރައީސަކަށް ޖުމްހޫރީ ޕާޓީގެ ފައުންޑަރު އަދި މާމިގިލީ ދާއިރާގެ މެމްބަރު ގާސިމް އިބްރާހީމް ހަމަޖެއްސުމަށް އެ ޕާޓީން މަސައްކަތް ފަށައިފި އެވެ.\nގާސިމަކީ ރައްޔިތުންގެ މަޖިލީހުގެ އިތުރުން މިހާރުގެ ގާނޫނުއަސާސީ ފާސްކުރި ރައްޔިތުންގެ ހާއްސަ މަޖިލީހުގައި ރައީސް ކަން 2004 އިން ފެށިގެން 2008 އަށް އަދާކުރެއްވި މެމްބަރެކެވެ.\nރައްޔިތުންގެ މަޖިލީހުގެ ރައީސް އަބްދުﷲ މަސީހްގެ އިތުބާރު ނެތް ކަމުގެ މައްސަލަ ހުށަހެޅުމަށާއި ކުރީގެ ރައީސް މުހައްމަދު ނަޝީދު މިނިވަން ކުރަ ކުރުމާ ގުޅޭ ގަރާރު ހުށަހެޅުއްވުމަށް ފަހު، ނޫސްވެރިންނާ ވާހަކަ ދައްކަވަމުން ކުރީގެ ޕޮލިސް ކޮމިޝަނަރު އަދި ކިނބިދޫ ދާއިރާގެ މެމްބަރު އަބްދުﷲ ރިޔާޒް ވިދާޅުވީ މަޖިލީހުގެ ރައީސް ކަން ގާސިމަށް ލިބިވަޑައިގަތުމަކީ ޖޭޕީން އުފާ ކުރާނެ ކަމެއް ކަމަށެވެ.\n"އެ ފުރުސަތު ހޯދައި ދިނުމަށް (މަޖިލިހުގެ ރައީސް ކަން ގާސިމަށް ދިނުމަށް) ޖުމްހޫރީ ޕާޓީން ވަރަށް ބޮޑަށް ތާއީދުކޮށް އެ މަސައްކަތް ކުރާނަން،" ރިޔާޒް ވިދާޅުވި އެވެ.\nރިޔާޒް ވިދާޅުވީ މަޖިލީހުގެ ރައީސް ކަމަށް ގެންނާނެ ބޭފުޅަކާ މެދު މަޝްވަރާ ކުރުމަށް އިދިކޮޅު ޖޮއިންޓް ޕާލިމެންޓަރީ ގްރޫޕުގެ ބައްދަލުވުމެއް މިއަދު ބާއްވާނެ ކަމަށެވެ. އަދި އެ ބައްދަލުވުމުގައި ނިންމާ ނިންމުންތައް ފަހުން ހާމަ ކުރައްވާނެ ކަމަށް ރިޔާޒް ވިދާޅުވި އެވެ. ޖޮއިންޓް ޕާލަމެންޓްރީ ގްރޫޕްގެ ބައްދަލުވުމުގައި އިންތިހާބީ ރައީސް އިބްރާހިމް މުހައްމަދު ސޯލިހް (އިބޫ) ވެސް ބައިވެރިވެވަޑައިގަންނަވާނެ އެވެ.\nރައްޔިތުންގެ މަޖިލީހުގެ ރައީސް މަސީހްގެ އިތުބާރު ނެތްކަ މަށް ފާސްކޮށްފި ނަމަ، އެ މަގާމަށް ކުރިމަތިލައްވާނެ ކަމަށް ޕީޕީއެމްގެ ނައިބު ލީޑަރު އަދި ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ މިއަދު ވަނީ ވިދާޅުވެފަ އެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް މަޖިލީހުގެ މެމްބަރުން ޖުމްހޫރީ ޕާޓީ އަބްދުﷲ މަސީހް މުހައްމަދު


BML in online token hidumaiy tha’aaraf kohfi\nބޭންކް އޮފް މޯލްޑިވްސް (ބީއެމްއެލް) އިން މާލޭގައި ގާއިމްކޮށްފައިވާ ބްރާންޗްތަކާއި ސާވިސް ސެންޓަރު ތަކުން ހިދުމަތް ދިނުމަށް އޮންލައިން ކިއު ޓޯކަން ތައާރަފްކޮށްފި އެވެ.\nމި ބަދަލާއެކު، ކަސްޓަމަރުންނަށް އޮންލައިން އަދި އޭޓީއެމް މެދުވެރިކޮށް ނުލިބޭ ހިދުމަތްތަކަށް ކިއުބީ އެޕް މެދުވެރިކޮށް ޓޯކަންއަށް އެދެވޭނެއެވެ. އަދި އެޕް މެދުވެރިކޮށް ކިއުގައި ތިބި ކަސްޓަމަރުން ގެ އަދަދު ބްރާންޗަށް އައުމުގެކުރިން އޮންލައިންކޮށް ބަލާލެވޭނެއެވެ. ގޫގުލް ޕްލޭ އަދި އެޕަލް އެޕް ސްޓޯރ މެދުވެރިކޮށް ކިއުބީ އެޕް ޑައުންލޯޑް ކޮށްލެވޭނެ އެވެ.\nބީއެމްއެލް އިން ބުނީ ބޭންކިންގ ހިދުމަތްދޭ ދުވަސްތަކުގެ ހެނދުނު 8.00 އިން މެންދުރު 12:00 އަށް އެޕް މެދުވެރިކޮށް ޓޯކަން ލިބޭނެ ކަމަށެވެ.\nމިކަމާ ގުޅޭ ގޮތުން ބީއެމްއެލް ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވީ މި ވޭތުވެދިޔަ ދުވަސްތަކުގައި ފަސޭހައިން ބޭންކިންގ ހިދުމަތް ފޯރުކޮށްދިނުމަށް ގިނަ ހިދުމަތްތަކެއް ތައާރަފްކޮށްފައިވާ ކަމަށެވެ.\n“މިއާއެކު އޮންލައިންކޮށް ހިދުމަތްތައްފޯރުކޮށްދެވި، ކަސްޓަމަރުންނާއި މުވައްޒަފުންނަށް ރައްކާތެރިކަން ހޯދައިދެވިގެންދިޔަ. އަޅުގަނޑުމެން އެދެނީ ކަސްޓަމަރުން ގޭގައި ތިއްބަވައިގެން ބޭންކިންގ ހިދުމަތް ހޯދެއްވުމަށް. އޮންލައިން ކިއު ގެ ހިދުމަތް ތައާރަފް ކުރުމުގެ ސަބަބުން ކޮންމެހެން ބްރާންޗަށް ވަޑައިގަންނަވަންޖެހޭ ކަސްޓަރުންނަށް ވަގުތު ސަލާމަތްކުރެވި، އަދި ކަސްޓަމަރުންނަށްދެވޭ ހިދުމަތުގެ ފެންވަރު ރަނގަޅުވެގެންދާނެ.،”\nކިއުބީ މެދުވެރިކޮށް މެއިން ބްރާންޗް، ކަސްޓަމަރ ސާވިސް ސެންޓަރު، މާލެ ބިޒްނަސް ސެންޓަރު، ބީއެމްއެލް އިސްލާމިކް ބްރާންޗް، ހުޅުމާލެ ބްރާންޗް އަދި ވިލިމާލެ ބްރާންޗުގެ ހިދުމަތް ހޯދުމަށް ޓޯކެން ލިބިގެންދާނެ އެވެ. ބްރާންޗްތަކުގައި ގައިދުރުކަން ކަށަވަރުކުރުމަށްޓަކައި ކަސްޓަމަރުންނަށް ބްރާންޗަށް ވަދެވޭނީ ހިދުމަތް ހޯދުމަށް އެޕް މެދުވެރިކޮށް ފެންނަ ‘ވެއިޓިންގ ޕޮޒިޝަން’ ގައި ދެ ކަސްޓަމަރުން މަޑުކޮށްގެން ތިބޭ ހާލަތުގައެވެ. އޮންލައިން ކިއު ޓޯކަންއާ ގުޅޭ އިތުރު މައުލޫމާތު www.bankofmaldives.com.mv/online-queue-tokens ލިބެން ހުންނާއެވެ.


ދޫކޮށްފައި ދިޔައީ އަހަރެން ކޮންކުށެއް ކޮށްގެން ހެއްޔެވެ؟ – Esfiya\nހަޤީޤީ ހިތާމަ ލޯބި5mins ago\nދޫކޮށްފައި ދިޔައީ އަހަރެން ކޮންކުށެއް ކޮށްގެން ހެއްޔެވެ؟\nދުވަސްވަރަކީ ސްކޫލު ނިންމުމަށްފަހު މަތީ ތަޢުލީމު ހާސިލުކުރުމަށް ކޮލެޖަށް ދިޔަ ދުވަސްވަރެވެ. އަހަރެންނާއި ޢަލީ ދިމާވީ ކޮލެޖުންނެވެ. ފުރަތަމަ ފެނުނު ވަގުތުވެސް ތަފާތު އިހުސާސެއް ކުރެވުނެވެ. ފުރަތަމަ އެކަން ސިއްރުކުރީމެވެ. ދުވަސް ފާއިތުވަމުން ދިޔަވަރަކަށް ދެމީހުންގެ ދެމެދުގައި އޮތް ރަހުމަތްތެރިކަން ދިޔައީ ލޯތްބަށް ބަދަލުވަމުންނެވެ.\nއެންމެފަހުން ކައިވެނި ކުރީމެވެ. ދުވަހަކުވެސް ވަކި ނުވާނެ ކަމަށް ދެމީހުންވެސް ވައުދުވީމެވެ. ދެ އޮފީހެއްގައި ދެމީހުން ވަޒީފާ އަދާކުރަމުން ދިޔައިރު އެކަކު އަނެކަކަށް ބޭނުންވާ ވަގުތު ދިޔައީ ހުސްކުރަމުންނެވެ. ކައިވެންޏަށް5އަހަރު ވާން ގާތްވެފައި ވަނިކޮށް ލޯބި ލޯބި ފިރިހެން ކުއްޖަކު ލިބުނެވެ. ކުޑަ ދަރިފުޅާއިއެކު އަހަރެމެންގެ އާއިލާއަށް އިތުރު އުފާވެރިކަމަކާއި ހިތްހަމަޖެހުން ލިބިގެން ދިޔައެވެ.\nއެހެންނަމަވެސް މާގިނަ ދުވަހަކަށް އެ ހިތްހަމަޖެހުމެއް ދެމިއޮންނަ ގޮތެއް ނުވިއެވެ. ދުވަހެއް ދުވަހަކަށް ގެއިން ބޭރުގައި ޢަލީ ހޭދަކުރާ ވަގުތު އިތުރުވާން ފެށިއެވެ. ކުރާ އިތުބާރެއްގެ ބޮޑުކަމުން ފުރަތަމަ ދުވަސްކޮޅު ސުވާލެއް ނުކުރަމެވެ. އެހެންނަމަވެސް ކެތް ނުވާވަރު ވުމުން ސުވާލު ކުރަން ފެށީމެވެ. އެއިރު އަހަރެންނަށް ދިޔައީ އެކި ގޮތް ގޮތަށް ތަފާތު ވާހަކަތައް އަޑު އިވެމުންނެވެ. ގެއިން ބޭރުގައި ޢަލީ އެހެން އަންހެނަކު ގޮވައިގެން އުޅޭގޮތުގެ ވާހަކައެވެ. ސައިކަލު ބުރު ޖަހާލަން ގޮސް ރެސްޓޯރެންޓަށް ދާ ވާހަކައެވެ.\nއަހަރެންގެ ހިތަށް ކެތްވާވަރެއް ނުވިއެވެ. އަހަރެންނަށް ބޭވަފާތެރިވީ ކީއްވެގެންތޯ ސުވާލުކުރީމެވެ. ޢަލީ ދިޔައީ އިވެމުންދާ އަޑުތަކަކީ ދޮގެއް ކަމަށް ބުނަމުންނެވެ. އިތުރު ވާހަކައެއް ދައްކާކަށް ނަހަދައެވެ. ކުރުކޮށް ޖަވާބު ދިނުމަށްފަހު މައުޟޫ ބަދަލުކުރެވޭތޯ ބަލަނީއެވެ.\nއެންމެފަހުން އަހަރެންގެ ކެތްތެރިކަން ކޮޅުންލިއެވެ. އެއް ރެއެއްގައި ދަރިފުޅު ޢާއިލާ މީހަކާއި ހަވާލުކުރުމަށްފަހު ޢަލީގެ ފަސްފަހަތުން ނުކުތީމެވެ. އެއީ އަހަރެންގެ ހަޔާތުގައި އައި އެންމެ ހިތްދަތި ވަގުތުކޮޅޭވެސް ބުނެވިދާނެ އެވެ. ޢަލީ ގޮސް އެވަނީ އެހެން އަންހެނެއްގެ ގެއަށެވެ. ރަނގަޅަށް މަޢުލޫމާތު އޮޅުން ފިލުވިއިރު ޢަލީ ވަނީ އެއަންހެން މީހާއާއި ކައިވެނިވެސް ކޮށްފައެވެ. އެއީ ތަނަވަސް މީހެކެވެ. ދަރިއެއް ނެތެވެ. މާލޭގައި ގެދޮރު ހުރެއެވެ. ފައިސާއާއި އަރާމުގައި ޢަލީ އަށް ދިރިއުޅެވޭނެ މަގު އެމީހާ ވަނީ ފަހިކޮށްދީފައެވެ.\nއެކަނިވެރިކަން އެވަގުތު އިހުސާސް ކުރެވުނެވެ. މައިންބަފައިންގެ ކައިވެނި ރޫޅި ޢާއިލާ އަކީ ތަނަވަސް ޢާއިލާއަކަށް ނުވުމުން މާބޮޑު އެހީތެރިކަމެއް ޢާއިލާ އިން އަހަރެންނަކަށް ނުލިބެއެވެ. ކުޑަކުޑަ ދަރިފުޅުގެ ހައްގުގައި ވެސް ކައިވެނި ރޫޅުނަ ނުދީ ވޭތޯ ހިތްވަރާއިއެކު މަސައްކަތް ކުރަން ބޭނުންވިއެވެ. އަހަރެން ބޭނުންވާ ގޮތަކަށް ކަންތައްތައް ނުވިއެވެ. މި ވަގުތީ ދުނިޔޭގައި އެންމެފަހުން ފިރިމީހާ ނިންމީ އަހަރެން ވަރިކުރާށެވެ. ސަބަބަކަށްވީ އެ އަންހެން މީހާ އެގޮތް ބޭނުންވުމެވެ. އަހަރެންނާއި ކުޑަ ދަރިފުޅު އެކަނިވީއެވެ.\nދަރިފުޅަށް6މަސް ފުރުމުން ވަޒީފާ އަށް ނުކުތީމެވެ. ވަޒީފާ އަށް ދާ ގަޑީގައި އިތުބާރު ހިފޭވަރު މީހަކާއި ދަރިފުޅު ހަވާލު ކުރުމަށްފަހު، މިއަދު އަހަރެން ވަޒީފާ އަދާ މިކުރަނީ އެ ދަރިފުޅަށް ރަނގަޅު ތަޢުލީމެއް ހޯދައިދިނުމުގެ ބޭނުމުގައެވެ. އެ ދަރިފުޅުގެ ބައްޕަގެ ފަރާތުން މާބޮޑު އެހީތެރިކަމެއް ނުލިބޭއިރު އަހަރެން ވަޒީފާ ދޫކޮށްފިނަމަ އަހަރެމެން ދިރިއުޅޭނެ އިތުރުގޮތެއް ނެތެވެ.\nމިއަދުވެސް ހިތާ ހިތާ ކިޔާލެވެއެވެ. އަހަރެން ދޫކޮށްފައި ތިދިޔައީ އަހަރެން ކޮން ކުށެއް ކޮށްގެން ހެއްޔެވެ. އެއްފަހަރު ނަމަވެސް އަހަރެން ކައިރީގައި ބުނެލިނަމައެވެ. އަދިވެސް ވަރަށް ލޯބިވެއެވެ. އެކަމަކު ފަސްއެބުރި ބަލަން ބޭނުމެއް ނުވެއެވެ. އިރާދަ ކުރެއްވިއްޔާ މިންވަރަށް ޝުކުރު ކޮށްގެން ދަރިފުޅާއި އެކު އުފާވެރި ދިރިއުޅުމެއް ވޭތުކުރެވޭތޯ ގަދައަޅައި މަސައްކަތް ކުރާނަމަވެ.\nބަދު ނަސީބުގެ ހިޔަނި އެޅުމުން (4)\nހިތާމަ ބިރުވެރި ލޯބި January 22, 2021\nނޭދެމޭ ވަކިވުމެއް…ހާދަހާ ލޯބިވޭ 35\nލޯބި January 8, 2016


vnews - New Radiant ah maabodu haassakameh nei: Aizawl Coach\nނިއުރޭޑިއަންޓަށް މާބޮޑު ހާއްސަކަމެއް ނެތް: އައިޒޯލް ކޯޗު\nއައިޒޯލް އެފްސީގެ ކޯޗު ސަންތޯޝް ކަޝްޔަޕް-- ވީ ފޮޓޯ: ހުސެއިން ފަރިޔާޒް\nއޭއެފްސީ ކަޕްގައި މާދަމާ ހަވީރު ކުޅޭ ރާއްޖޭގެ ނިއުރޭޑިއަންޓާއި ދެކޮޅަށް ކުޅޭ މެޗަށް މާބޮޑު ހާއްސަކަމެއް ނެތް ކަމަށާއި ނިއުރޭޑިއަންޓަކީ ވަރުގަދަ ޓީމެއް ކަމަށް އައިޒޯލް އެފްސީގެ ކޯޗު ސަންތޯޝް ކަޝްޔަޕް ބުނެފިއެވެ.\nއައިޒޯލްއާ ސަންތޯޝް ހަވާލުވީ މިދިޔަ މަހުގައެެވެ. އޭއެފްސީ ކަޕްގައި ފުރަތަމަ ފަހަރަށް އެޓީމު ވާދަކުރާއިރު، އެ ޓީމު މިފަހަރު މުބާރާތުގައި ކުޅެން އޮތް ފުރަތަމަ މެޗު ވަނީ ފަސްކޮށްފައެވެ.\nމެޗުގެ ކުރިން ވާހަކަދައްކަމުން ސަންތޯޝް ބުނީ މެޗަށް ނުކުންނައިރު ނިއުރޭޑިއަންޓަކީ ވަރުގަދަ ޓީމެއް ކަމަށް ގަބޫލުކުރާ ކަމަށާއި ކޮންމެ މެޗަކަށް ވެސް ތައްޔާރުވަނީ ފުޓްބޯޅައިގެ އުސޫލުގައި އޭނާ ގަބޫލުކުރާ ގޮތަށް ކަމަށެވެ.\nސަންތޯޝް ބުނީ ބެންގަލޫރު މެޗު ފަސްކުރުމުން އޭނާއަށް ހިތްހަމަ ޖެހުމެއް އެބައޮތް ކަމަށެވެ. އެގޮތުން މިމެޗަށް ތައްޔާރުވާން ރަނގަޅަށް ވަގުތު ލިބުނު ކަމަށާއި ގާތްގާތުގައި އައި ލީގުގެ މެޗުތަކެއް ކުޅެންވެސް ޖެހިފައި އޮތް ދުވަސްވަރެއްގައި ކޯޗު ބަދަލުވުމުން ކުޅުންތެރިންނަށް ވެސް އުނދަގޫވި ކަމަށެވެ. އަދި ނިއުރޭޑިއަންޓަކީ ތަޖުރިބާ ބޮޑު ޓީމެއް ކަމަށާއި ވަރަށް ރަނގަޅު ކުޅުންތެެރިން އެޓީމުގައި އެބަތިބި ކަމަށެވެ.\nއޭނާ ބުނީ މި ގްރޫޕުގެ ފޭވަރިޓަކީ ބެންގަލޫރު ކަމަށާއި އެހެން ނަމަވެސް އެހެން ޓީމުތަކުން ރަނގަޅު ފައިޓެއް ދޭނެކަމަށް ގަބޫލުކުރާ ކަމަށެވެ.\nސަންތޯޝް ބުނީ މާދަމާގެ މެޗަށް ނުކުންނައިރު އޭނާގެ ގާތް ރަހުމަތްތެރިޔާ ނިއުގެ ކޯޗު އޮސްކާ ބްރުޒޮން އެނގުމަކީ ދެމީހުންނަށް ވެސް އޮތް އެޑްވާންޓޭޖެއް ނަމަވެސް ނަތީޖާ ނެރެނީ ކުޅުންތެރިން ދައްކާ ކުޅުމުން ކަމަށެވެ.\nމިދިޔަ ސީޒަނުގައި އައިޒޯލް އިން ލީގު ކާމިޔާބު ކުރިއިރު ޓީމުގައި ތިބި ގިނަ ކުޅުންތެރިން މިހާރު ޓީމުގައި ނެތް ނަމަވެސް މިހާރު އޮތް ޒުވާން ސްކޮޑާ އެކު ކުޅުންތެރިންނާ އެކު ރަނގަޅު ކުޅުމެއް ދެއްކޭނެ ކަމުގެ އުއްމީދު ބޮޑު ކަމަށް ސަންތޯޝް ވަނީ ބުނެފައެވެ.


Beluntherin Keiy Madhuvefai, Aaa Aharuge Hadhiyaa Akah "Huvaa"Ge Mulhin Aa Episodeh Mirey - Vaguthu\nބެލުންތެރިން ކެތް މަދުވެފައި، އައު އަހަރުގެ ހަދިޔާއަށް"ހުވާ"ގެ މުޅިން އާ އެޕިސޯޑެއް މިރޭ\nމީލާދީ އާ އަހަރުގެ ހަދިޔާއަކަށް ރާއްޖޭގެ ފުރަތަމަ ވެބް ސީރީސް "ހުވާ"ގެ މުޅިން އައު އެޕިސޯޑެއް މިރޭ ދައްކާނެއެވެ.\nމިރޭ 21:00 ޖަހާއިރު ހުވާގެ މުޅިން އައު އެޕިސޯޑެއް ބައިސްކޯފު އެޕްލިކޭޝަން އިން ދައްކާއިރު އާންމު ގޮތެއްގައި ހުވާގެ އައު އެޕިސޯޑުތައް ދައްކަނީ ކޮންމެ ހޯމަ ދުވަހެއްގެ ރެއާއި ބުރާސްފަތި ދުވަހުގެ ރެއެވެ.\nއެހެންނަމަވެސް، އެދުވަސްތަކާއި ހިލާފަށް މިރޭ ހުވާގެ މުޅިން އައު އެޕިސޯޑެއް ދައްކަން "ބައިސްކޯފު" އިން ނިންމީ އައު އަހަރުގެ ހަދިޔާއެއްގެ ގޮތުން ކަމަށް ބައިސްކޯފުގެ ޓީމުން ބުނެއެވެ.\n80 އަށް ވުރެ ގިނަ އެޕިސޯޑަށް ދެމިގެންދާނެ "ހުވާ" އާ ބެހޭ ގޮތުން ފިލްމުގެ ޑައިރެކްޓަރު ފާތިމަތު ނަހުލާ، (ނަހޫ) ބުނީ، ހުވާއަށް ބޮޑު ތަރުހީބެއް ލިބެމުން އަންނަ ކަމަށާއި ހުވާ އަކީ މުޖުތަމައުގެ ތެރޭގައި ވަރަށް އާންމުކޮށް ދިމާވާ ބޮޑު އިޖުތިމާއީ މައްސަލައެއްގެ މަށްޗަށް ގެނެސްދޭ ވެބް ސީރީސްއެއް ކަމަށެވެ. މިހާރު "ހުވާ"ގެ 10 އެޕިސޯޑެއް ބެލުންތެރިންނާ ހަމަޔަށް ގެނެސްދީފިއެވެ.\n"ހުވާ" އަކީ މުއްސަނދި އުފާވެރި އާއިލާއެއްގެ ދިރިއުޅުން ދައްކުވައިދޭ ސީރީޒްއެކެވެ. މި އާއިލާގެ އުފާވެރިކަން ކުއްލިއަކަށް ފުނޑު ފުނޑުވެގެންދަނީ ރާއްޖޭގައި އާންމުވަމުން އަންނަ ބޮޑު އިޖުތިމާއީ މައްސަލައެއްގެ ސަބަބުންނެވެ. ހުވާގެ ނުވަވަނަ އެޕިސޯޑުން ފެންނަ ގޮތުގައި އެއްވެސް ކުށެއްނެތް ޒުވާނަކު މަގުމަތީގައި ސައިކަލުގައި ދުއްވާފައި ދަނިކޮށް ހިފެހެއްޓުމަށް ފަހު މަރާލައެވެ. އަދި އެކަމުގެ ސަބަބުން މަރާލެވުނު މީހާގެ އާއިލާ ބޮޑު ޝޮކެއްގައިވާ މަންޒަރު އެ އެޕިސޯޑުން ދައްކައެވެ. ހުވާގެ 10 ވަނަ އެޕިސޯޑުން އާއިލާގެ އެންމެ އިސް އެކަކުގެ މަރާއި އެކު އާއިލާގެ އެންމެންނަށް ކުރިމަތިވެފައިވާ ފުން ހިތާމަ ދައްކުވައިދެއެވެ. އަދި އެކި އެކި ތަހުޤީގީ އިދާރާތަކާއި ގުޅިގެން ގާތިލް ހޯދުމުގެ މަސައްކަތް ކުރަމުން އަންނަ މަންޒަރުވެސް ފެނެއެވެ.\nހުވާގެ ފުރަތަމަ 10 އެޕިސޯޑު ނިމި 11 ވަނަ އެޕިސޯޑަކަށް މިސްރާބު ޖަހާފައިވާއިރު ގިނަ ބައެއް ތިބީ ދެން ވާނެ ގޮތެއް ނޭނގި، ކުރިއަށް ވާނެގޮތް ބަލާލަން ކެތްމަދުވެފައެވެ. އަދި ކުރިއަށް އޮންނަ އެޕިސޯޑުގައި ވާނެ ގޮތެއް ބުނެދޭންވެސް ނުވަތަ ލަފާކޮށްލަންވެސް ނޭނގޭފަދަ ހާލެއްގައެވެ.\nކ. ގުރައިދޫ އާއި މާލޭގެ އިތުރުން ވިލިމާލޭގައި މަންޒަރުތައް ނަގާފައިވާ އެ ސީރީޒުން ޖުމްލަ ސާޅީހަށް ވުރެއް ގިނަ ތަރިން ފެންނާނެއެވެ.\n"ހުވާ"މިރޭ 9:00ގައި ދައްކަން ފަށާނެ\n"ހުވާ" ދެން ކެތެއް ނުވާނެ !\nހުވާ: އަނެއްކާވެސް އެންމެންގެ ލޯތައް ކަރުނުން ތެންމާލައިފި\nޖެނުއަރީ 1, 2019 14:18\nޖެނުއަރީ 1, 2019 15:21\nމިފަދަ ފާހިށްއަމަލުތައް އުފެއްދުން މަނާކުރޭ މިގައުމުގަ. މުސީބާތެކޭ ފައިދާއެއް ވާ ކަމެއްނޫން އަހަރުމެންގެ އަގުހުރި ވަގުތު ނަގާލަނީ މި މަޅީގަ ޖައްސައިގެން\nޖެނުއަރީ 1, 2019 15:32\nކުށެއްނެތް ޒުވާނެއް؟ ކުށް ނުކުރާ ނުވަތަaނުކރެވޭE މީހަކު ވޭތަ؟ ކޮންމެ މީހަކަށްވެސް ކުރިމަތިވާ ކަންކަމީ އެމީހާ ކުޅަ ފާފަތަކުގެ ސަބަބުން މެދުވެރިވާ ކަންކަމެއް ނޫންތަ؟ އަގީދާ ފުނޑާލަން އުފައްދާ މިފަދަ އެއްޗެހީގެ މަޅީގަ ނުޖެހޭ!\nޖެނުއަރީ 3, 2019 10:20\nއަދި ވެސްަ ދިވެހި ފިލްމު ކުޅޭތަ ؟؟


ކޮންޓްރެކްޓް ޓީޗަރ (ޕްރައިމަރީ)\nމި އިޢުލާންވަނީ 04 ޖަނަވަރީ 2016 1057 ގައި ބާތިލް ކުރެވިފައެވެ.\nމަޤާމް: ކޮންޓްރެކްޓް ޓީޗަރ (ޕްރައިމަރީ)\nމަސައްކަތް ކުރަން ހަމަޖެހިފައިވާ ތަން: ޝަރަފުއްދީން ސްކޫލް\nކިޔަވައިދިނުމުގެ ރޮނގުން ޑިޕްލޮމާއެއް ހާސިލުކޮށްފައިވުން.\nކިޔަވައިދޭ މާއްދާއަށް ޚާއްޞަކުރެވިފައިވާ ދާއިރާއަކުން ބެޗްލަރސް\nޑިގްރީއެއް ނުވަތަ އެއަށްވުރެ މަތީ ފާހެއް ހާސިލުކޮށްފައިވުން.\nކިޔަވައިދިނުމުގެ ރޮނގުން ބެޗްލަރސް ޑިގްރީއެއް\nހާސިލުކޮށްފައިވުން ނުވަތަ ކިޔަވައިދޭ މާއްދާއަށް ޚާއްޞަ\nކުރެވިފައިވާ ދާއިރާއަކުން ބެޗްލަރސް ޑިގްރީއެއް އޮތުމާއެކު،\nކިޔަވައިދިނުމުގެ ރޮނގުން އެޑްވާންސްޑް ސެޓްފިކެޓް ނުވަތަ\nކުރިމަތިލާ މާއްދާއިން ކިޔަވައިދިނުމާއެކު، ދިވެހިރާއްޖޭގެ ޤައުމީ މަންހަޖުގައި ކަނޑައެޅިފައިވާ މިންވަރަށް ތަޢުލީމާއި ތަރުބިއްޔަތު ދިނުމާއި، ދަރިވަރުންގެ ފިކުރީ، އިޖުތިމާޢީ، އަދި ޖިސްމާނީ ކުރިއެރުންތައް ހޯދައިދިނުމަށް މަސައްކަތް ކޮށްދެއްވުމާއެކު، ޤައުމާއި ދީނަށް ވަފާތެރި ކިޔަމަންތެރި އަޚުލާޤު ރަނގަޅު ދަރިންތަކެއް ބިނާކުރުމުގައި ތިމާގެ ޤާބިލުކަން ތަންދޭ އެންމެ ފުޅާ ދާއިރާއެއްގައި މަސައްކަތްކުރުން.\nމި މަޤާމަށް މުވައްޒަފަކު ހޮވުމުގައި، ޚާއްޞައެހީއަށް ބޭނުންވާ ދަރިވަރުންނަށްދޭ ތަޢުލީމާއި ތަމްރީނު ހޯދާފައިވާ ފަރާތްތަކަށް އިސްކަންދެވޭނެއެވެ. އަދި ކިޔަވައިދިނުމުގައި ތަޖުރިބާ ލިބިފައިވާ ޤާބިލު ފަރާތްތަކަށްވެސް އިސްކަންދެވޭނެއެވެ.\nޝަރުޠު ހަމަވާ ފަރާތްތަކުން 2016 ޖަނަވަރީ 10 ވާ އާދީއްތަ ދުވަހުގެ 14:00 ގެ ކުރިން، ތިރީގައި ބަޔާންކުރެވިފައިވާ ތަކެއްޗާއެކު މިސްކޫލަށް ހުށަހެޅުން އެދެމެވެ.\nއިންޓަވިއު ކުރުމަށް ހަމަޖެހިފައިވަނީ، 11 ޖަނަވަރީ 2016 އިން 14 ޖަނަވަރީ 2016 އާ ދެމެދު ޝަރަފުއްދީން ސްކޫލުގައެވެ.\n1- ވަޒީފާއަށް އެދޭ ފޯމު (ވަޒީފާއަށް އެދޭ ފޯމު، މި ސްކޫލުގެ ކައުންޓަރުން ލިބެން ހުންނާނެއެވެ.)\n2- ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ކޮޕީއެއް (މުއްދަތު ހަމަނުވާ ކާޑުގެ ކޮޕީއެއް)\n3- ލިބިފައިވާ ތަޢުލީމީ ސެޓްފިކެޓްތަކުގެ ކޮޕީ (މޯލްޑިވްސް ކޮލިފިކޭޝަން އޮތޯރިޓީން އެކްރެޑިޓްކޮށް، އަޞްލާ އެއްގޮތްކަމަށް ސަރުކާރުގެ އޮފީހަކުން އެޓެސްޓް ކުރެވިފައިވާ ކޮޕީގެ އަސްލު)\n4- ވަޒީފާއަށް އެދޭ ފަރާތުގެ ވަނަވަރު (ގުޅޭނެ ފޯނު ނަންބަރާއެކު)\nމަޢުލޫމާތު ސާފުކުރަން ގުޅާނެ ނަންބަރަކީ 6887030 އެވެ.


MDP in Adeeb ahves maruhaba kiyaifi\nއެމްޑީޕީއިން އަދީބަށް ވެސް މަރުހަބާ ކިޔައިފި\nއިދިކޮޅު އެމްޑީޕީއާ ގުޅިގެން މަސައްކަތް ކުރުމަށް ކުރީގެ ނައިބު ރައީސް އަދި ޕީޕީއެމްގެ ކުރީގެ ނައިބު ރައީސް އަހުމަދު އަދީބު އަބްދުލް ގަފޫރު ނިންމެވި ނިންމުމަށް އެމްޑީޕީއިން މަރުހަބާ ކިޔައިފި އެވެ. އަދީބު އެމްޑީޕީއާ ގުޅުނީ ރާއްޖެ ސަލާމަތުގެ އައްސޭރިއަކަށް ގެންދެވަން ކަމަށް ވިދާޅުވެ އެވެ.\nއަދީބުގެ ނިންމުމާ ގުޅޭ ގޮތުން ރޭ ރާއްޖެޓީވީގެ ފަލަސުރުހީ ޕްރޮގްރާމްގައި ވާހަކަ ދައްކަވަމުން އެމްޑީޕީގެ ނައިބު ރައީސް މުހައްމަދު ޝިފާޒު ވިދާޅުވީ، އެމްޑީޕީއިން އަދީބުގެ ނިންމެވުމަށް ވެސް މަރުހަބާ ކިޔާނެ ކަމަށެވެ. ކުރީގެ ނައިބު ރައީސް މުހައްމަދު ޖަމީލު އަހުމަދު އެމްޑީޕީއަށް ގުޅެން ނިންމުމުން އެކަމަށް ވެސް އެމްޑީޕީއިން މަރުހަބާ ކިޔާފައިވެ އެވެ.\nޝިފާޒު ވިދާޅުވީ، އެމްޑީޕީގެ ރައީސް ކަމަށްވާ ކުރީގެ ރައީސް މުހައްމަދު ނަޝީދު ކުރައްވާ މަސައްކަތް އަދީބު ވެސް ބަލައިގަންނަ ކަމަށާއި ރައީސް އަބްދުﷲ ޔާމީންގެ ސަރުކާރާއެކު މަސައްކަތް ކުރި ހުރިހާ ސިޔާސީ ލީޑަރުންނަށް ރައީސް ނަޝީދު ކުރައްވާ މަސައްކަތް ބަލައިގަނެވޭ ކަމަށެވެ.\nހިތްހަމަނުޖެހުމާއި ތަފާތު ޝުއޫރުތައް ހުރި ނަމަވެސް ގައުމު އަމާން އައްސޭރިއަކަށް ގެންދިއުމަށް އެކުގައި މަސައްކަތް ކުރަންޖެހިފައިވާ ކަމަށް ވެސް އެމްޑީޕީގެ ނައިބު ރައީސް ވިދާޅުވި އެވެ. ރޭ އަދީބުގެ ގާނޫނީ ޓީމުން ނެރުނު ބަޔާނެއްގައި ބުނެފައިވަނީ، އެމްޑީޕީއާއި ރައީސް ނަޝީދާއި އިދިކޮޅު ސިޔާސީ ފަރާތްތަކާ ގުޅިގެން ކުރައްވަމުން ގެންދަވާ މަސައްކަތުން ރާއްޖެ ސަލާމަތުގެ އައްސޭރިއަކަށް ގެންދެވޭނެ ކަމުގެ ފުރިހަމަ ޔަގީންކަން އޮތް ކަމަށް އަދީބަށް އޮތް ކަމަށެވެ. "ދެގޮތެއްނުވެ އަޅުގަނޑު ދެމިހުންނާނޭކަމުގެ ޔަގީންކަން، އެމްޑީޕީއަށާއި، ރައީސް ނަޝީދަށާއި އެންމެހައި ދިވެހި ރައްޔިތުންނަށް އަރުވަމެވެ،" އަދީބު ވިދާޅުވެފައިވާ ކަމަށް ބަޔާނުގައިވެ އެވެ.\nއަދީބު އެމްޑީޕީއާ ގުޅޭނެކަން އިއުލާން ކުރި އިރު، މީގެ ކުރިން ނައިބު ރައީސް އަކަށް ހުންނެވި ދުވަސްވަރު އަދީބު ވަނީ، އެމްޑީޕީއަށާއި ރައީސް ނަޝީދަށް ވަރަށް ބޮޑަށް ފާޑު ވިދާޅުވެފަ އެވެ. އެގޮތުން އެމްޑީޕީ އަކީ، ނައިޖީރިއާގައި ހަރަކާތްތެރިވާ ބޯކޯ ހަރާމް ފަދަ ޓެރަރިސްޓް ޖަމާއަތެއްގެ ގޮތުގައި އަދީބު ވަނީ އެމްޑީޕީ ސިފަ ކުރައްވައިފަ އެވެ. އަދި އެމްޑީޕީ އިން އަބަދު މަގުމައްޗަށް ނިކުމެގެން އުޅެނީ ސަރުކާރުން ރައްޔިތުންނަށް ހެޔޮ ވެރިކަމެއް ކޮށްދޭތީ އެކަމާ ހިތްނޭދޭތީ ކަމަށް ވެސް އަދީބު ވަނީ ވިދާޅުވެފަ އެވެ. އަދީބު މީގެ ކުރިން އަދި ސިފަކުރައްވާފައި ގޮތުގައި އެމްޑީޕީ އިން ދުވަހަކު ވެސް ދިވެހިންނަކަށް އަދި ގައުމަކަށް ހެވެއް ނޭދޭނެ އެވެ.\nކޮރަޕްޝަނާއި ފަސާދަ އަދި ބޮޑެތި ޖިނާއީ ތުހުމަތުތައް ކުރެވިގެން ހައްޔަރުކޮށް ޖަލުގައި ހުންނެވި، އަދީބު ވިދާޅުވި ކަމަށް ބަޔާނުގައި އަދި ބުނެފައިވަނީ، ގައުމު ތަޖުރިބާ ކުރަމުންދާ އަނިޔާވެރިކަމުން ސަލާމަތްވެ ޑިމޮކްރަސީ އާއި ހެޔޮވެރިކަމާ ދިމާއަށްކުރާ ދަތުރުގައި ރާއްޖޭގެ ސިޔާސީ ހަމަޖެހުމާއި އިންސާފު ގާއިމުކުރުމަށްޓަކައި އެމްޑީޕީ އަދި އެޕާޓީގެ ރައީސް، ނަޝީދު ކުރައްވަމުން ގެންދަވާ މަސައްކަތްތަކަށް ތާއީދުކޮށް އެމަސައްކަތުގައި އެއްބާރުލުން ދިނުމަށް ނިންމާފައިވާ ކަމަށެވެ.\nއެމްޑީޕީ އިން މީގެ ކުރިން ތުހުމަތުކޮށްފައިވާ ގޮތުގައި އަދީބަކީ ރާއްޖޭގައި ހިނގި އެންމެ ބޮޑެތި ޖިނާއީ މައްސަލަތަކުގެ މާސްޓަމައިންޑެވެ. އަދި ދައުލަތުގެ އެތައް ބިލިއަން ރުފިޔާއަކަށް ސީދާ އަދީބު ހިޔާނާތްވަމުން ދިޔަ ކަމަށް އެމްޑީޕީ އިން އޭރު ތުހުމަތު ކުރަމުން އައެވެ. އަދި އެމްޑީޕީގެ އެންމެ ބޮޑު ފާޑު ކިޔުން އަމާޒު ކުރީ ވެސް އަދީބަށެވެ. އެކި ތުހުމަތުތަކުގައި އަދީބު ހައްޔަރު ކުރުމާ އެކު އެމްޑީޕީގެ ރާގު ވަނީ ބަދަލުވެފަ އެވެ.\nއެމްޑީޕީ ކުރީގެ ނައިބު ރައީސް އަހުމަދު އަދީބު\n"ޕްރައިމަރީގައި ހަދާފައިވަނީ މާ ބޮޑެތި ގޯސް"


ދެވަނަ ޖުމްހޫރިއްޔާގެ 6ވަނަ ރައީސާއެކު 51 ވަނަ ޖުމްހޫރީދުވަސް - MV Times\nދެވަނަ ޖުމްހޫރިއްޔާގެ 6ވަނަ ރައީސާއެކު 51 ވަނަ ޖުމްހޫރީދުވަސް\n0 November 11th, 2019 - 11:09 AM\nރާއްޖޭގެ ފުރަތަމަ ޖުމްހޫރިއްޔާ އުފެދުނީ މީލާދީ ސަނަތުން 1 ޖެނުއަރީ 1953 ވަނަ އަހަރުއެވެ. މި ޖުމްހޫރިއްޖާގެ ހަމައެކަނި ރައީސަކީ ސުމުއްވުލް އަމީރު މުޙައްމަދު އަމީން ދޮށިމޭނާ ކިލެގެފާނެވެ. މި ޖުމްހޫރިއްޔާ އާއި މުޙައްމަދު އަމީނުގެ ވެރިކަން ދެމިއޮތީ އެންމެ ހަތްމަހާ އެކާވީސްދުވަހަށެވެ.\nއޭގެފަހުން މީލާދީސަނަތުން7މާޗް 1954 ގައި އަނެއްކާވެސް ރާއްޖޭގެ ވެރިކަމުގެ ނިޒާމު ރަސްކަމަކަށް ބަދަލުވެގެން ދިޔައެވެ. މިފަހަރު ރަސްކަމަށް އިސްކުރެވުނީ އައްސުލްޠާން މުޙަންމަދު ފަރީދުލްއައްވަލެވެ. މިއީ ރާއްޖޭގައި ރަސްކަން ކުރެއްވި އެންމެ ފަހު ރަސްގެފާނެވެ. މިރަދުންގެ ރަސްކަން މީލާދީން 1968 ވަނަ އަހަރާ ހަމައަށް ދެމިއޮތުމަށްފަހު އެރަސްކަންނިމި އަނެއްކާވެސް ޖުމްހޫރިއްޔަތެއް އުފެދުނެވެ.\nމިއީ ރާއްޖޭގެ ދެވަނަ ޖުމްހޫރިއްޔާއެވެ. މި ޖުމްހޫރިއްޔާ އުފެދުނީ 11 ނޮވެމްބަރ 1968 ގައެވެ. ދެވަނަ ޖުމްހޫރިއްޔާގެ ފުރަތަމަ ރައީސްގެ ގޮތުގައި އިންތިޚާބު ކުރެވުނީ ސުމުއްވުލް އަމީރު އިބްރާހީމް ނާޞިރު ރަންނަބަނޑޭރި ކިލެގެފާނެވެ. ރައީސް އިބްރާހީމް ނާޞިރު ވަނީ ދެދައުރުގެމަތިން ދިހައަހަރު ރާއްޖޭގައި ރައީސްކަން ކުރައްވާފައެވެ. އިބްރާހީމްނާޞިރު އަވަހާރަވީ، 22 ނޮވެމްބަރު 2008 ވަނަ އަހަރުގައި، އަވަހާރަވީއިރު ޢުމުރުފުޅަކީ 82 އަހަރުއެވެ.\nދެވަނަ ޖުމްހޫރިއްޔާގެ ދެވަނަ ރައީސެއްގެ ގޮތުގައި މީލާދީން 1978ވަނަ އަހަރުގެ ނޮވެންބަރުމަހުގެ 11ވަނަ ދުވަހު ރައީސްކަމުގެ ހުވައި ކުރެއްވި އަލްއުސްތާޛު މައުމޫނު ޢަބްދުލްޤައްޔޫމެވެ. އެމަނިކުފާނުވަނީ ފުރިހަމަ އަޣުލަބިއްޔަތާއެކު ރިޔާސީ ހަދައުރުގެމަތިން، ވެރިކަމުގައި ތިރީސްއަހަރުފުރިހަމަވާފައެވެ.\nމައުމޫނުގެ ވެރިކަމަށްފަހު 2008ވަނައަހަރުގެ ރިޔާސީ އިންތިޚާބު ކާމިޔާބުކުރެއްވައިގެން އެއަހަރުގެ ނޮވެންބަރު 11 ވަނަ ދުވަހު ރާއްޖޭގެ ރައީސުލްޖުމްހޫރިއްޔާކަމަށް އިންތިޚާބުވެ ވަޑައިގަތީ މޯލްޑިވިއަން ޑިމޮކްރަޓިކް ޕާޓީގެ ރިޔާސީ ކެންޑިޑޭޓް އަދި ރާއްޖޭގައި އުފެދުނު ދެވަނަޖުމްހޫރިއްޔާގެ ތިންވަނަ ރައީސް މުހައްމަދު ނަޝީދެވެ. އެމަނިކުފާނުގެ ވެރިކަން ދެމިއޮތީ3އަހަރާއި ދެމަހާއި 27 ދުވަހަށެވެ.\nއޭގެފަހުން ރާއްޖޭގެ ދެވަނަ ޖުމްހޫރިއްޔާގެ4ވަނަ ރައީސެއްގެ ގޮތުގައި 2012ވަނަ އަހަރުގެ ފެބްރުއަރީމަހުގެ 7ވަނަ ދުވަހު ވެރިކަމުގެ ހުވާ ކުރެއްވީ ރައީސް ނަޝީދުގެ ނާއިބުރައީސް ޑރ.މުޙައްމަދު ވަޙީދު ޙަސަން މަނިކެވެ. ރައީސް ވަޙީދުގެ ވެރިކަން އޮތީ 2013 ވަނަ އަހަރުގެ ނޮވެމްބަރުމަހުގެ 17ވަނަ ދުވަހާހަމައަށެވެ.\n2013ވަނަ އަހަރުގެ ރިޔާސީ އިންތިޚާބު ކާމިޔާބުކުރައްވައިގެން ރާއްޖޭގެ ދެވަނަ ޖުމްހޫރިއްޔާގެ5ވަނަ ރައީސަކަށް ވެވަޑައިގަތީ ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމެވެ. ނިމިދިޔަ ރިޔާސީ ދައުރާއެކު ރައީސް ޔާމީންގެ ވެރިކަން ވަނީ ނިމިފައެވެ.\n2018ވަނަ އަހަރުގެ ރިޔާސީ އިންތިޚާބުގައި ރައީސް ޔާމީންގެ މައްޗަށް ބޮޑުކާމިޔާބެއް ހޯއްދަވައިގެން ރާއްޖޭގެ ދެވަނަ ޖުމްހޫރިއްޔާގެ6ވަނަ ރައީސަކަށް، އަދި ދެޖުމްހޫރިއްޔާ އެއްކޮށްބަނާމަ ރާއްޖޭގެ7ވަނަ ރައީސަކަށް އިންތިޚާބުވެފައިވަނީ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙެވެ.\n51ވަނަ ޖުމްހޫރީ ދުވަސް މިއަދު އަޅުގަނޑުމެން ފާހަގަކުރަމުން މިދަނީ އަޅުގަނޑުމެންގެ 7ވަނަ ރައީސުލްޖުމްހޫރިއްޔާއާ އެކުއެވެ.


Haalu Seriousvi Maabandu Meehaage Surgery Koh Dharifulhu Nagaifi, Dhemain Ventilator Gai - Vaguthu\nކޮވިޑް-19 އަށް ފައްސިވި ފަހުން ހާލު ސީރިއަސްވެ، ވެންޓިލޭޓަރުގައި ފަރުވާ ދޭން ޖެހިފައިވާ މާބަނޑު އަންހެން މީހާގެ ސާޖަރީއެއް ދަރުމަވަންތަ ހޮސްޕިޓަލްގައި ހަދައި، އޭނާގެ ދަރިފުޅު ނަގާފައިވާ ކަމަށާއި ނަމަވެސް އަދިވެސް ދެމައިންނަށް ފަރުވާ ދެމުން އަންނަނީ ވެންޓިލޭޓަރުގައި ކަމަށް އާއިލާ އިން ބުނެފިއެވެ.\nސިޒޭރިއަން ހެދިއިރު އަންހެން މީހާގެ ބަނޑަށް ހަމަހެވެ. އޭނާ އަށް ލިބިފައި ވަނީ އަންހެން ކުއްޖެކެވެ. އެކުއްޖާއަށް ވެންޓިލޭޓަރުގައި ފަރުވާ ދެމުން ގެންދިޔަ ނަމަވެސް ކުއްޖާ ކޮވިޑަށް ނައްސިވެފައިވާ ކަމަށް އާއިލާ އިން ބުނެއެވެ.\n"އަބަދުވެސް ނޭވާހިއްލާތީ އުޅެނީ. އެހެންވެ އެކަމަށް ބޭސް ވެސް ކުރަމުން އައީ." މައުލޫމާތު ދިން މީހާ ބުންޏެވެ.\nއޭނާ އަށް މީގެ ކުރިން ތިން ކުދިން ލިބިފައިވެއެވެ. އޭގެތެރެއިން ދުނިޔޭގައި ތިބީ ދެކުދިންނެވެ.\nކޮވިޑް ޖެހުނު މާބަނޑު މީހެއްގެ ހާލު ސީރިއަސް ވެގެން ފަރުވާދެމުންދާ ކަން އެޗްއީއޯސީ އިން ހާމަކުރީ މީގެ ހަފްތާއެއް ކުރިންނެވެ.\nމިދިޔަ ހަފްތާގައި އޮތް ނޫސްވެރިންގެ ބައްދަލުވުމެއްގައި އައިޖީއެމްއެޗްގެ ޑޮކްޓަރު މުހައްމަދު އަލީ ވިދާޅުވީ މިހާރު ދަރުމަވަންތަ ހޮސްޕިޓަލްގައި ފަރުވާ ދެމުންދާ މާބަނޑު އަންހެން މީހާގެ ހާލު ވަނީ މީގެ ކުރިން ރާއްޖެ އިން މާބަނޑު އަންހެނެއްގެ ހާލު ސީރިއަސް ނުވާ މިންވަރަށް ހާލު ސީރިއަސްވެފައި ކަމަށެވެ.\nޑޮކްޓަރ މުހައްމަދު އަލީ ވިދާޅުވީ މާބަނޑު މީހުންގެ ތެރެއިން ކޮވިޑް ޖެހޭ މީހުންގެ ހާލު މީގެ ކުރިން ދުނިޔޭގައި ވެސް އަދި ރާއްޖޭގައި ވެސް ސީރިއަސް ވަމުން ނުދާކަމަށެވެ. ނަމަވެސް މިހާރު ކޮވިޑް ޖެހޭ މާބަނޑު އަންހެނުންގެ ހާލު ސީރިއަސްވާ މިންވަރު އިތުރުވާކަމަށް އޭނާ ވިދާޅުވިއެވެ.


Kumkum Bhagya ge role eh Pooja Banerjee ah | Mihaaru\n"ކުމްކުމް ބަގިއާ" ގެ ރޯލެއް ޕޫޖާ ބެނަޖީ އަށް\nޒީޓީވީން ގެނެސްދޭ އެކްތާ ކަޕޫރްގެ މަގުބޫލު ސިލްސިލާ "ކުމްކުމް ބަގިއާ" ގެ ރޯލަކަށް ޕޫޖާ ބެނަޖީ ސޮއިކޮށްފި އެވެ.\nއޭނާ އަކީ އަކީ އެކްތާ ސްޓާ ޕްލަސް އިން ގެނެސްދޭ "ކަސޯޓީ ޒިންދަގީ ކޭ" ގައި އަނޫރާގް ބާސޫ (ޕާތު ސަމްތާން) ގެ ދައްތަ ނިވެދިތާ ބާސޫގެ ކެރެކްޓާ ކުޅެމުން އަންނަ ބަތަލާ އެވެ. "ކުމްކުމް ބަގިއާ" އިން ޕޫޖާ އަށް ލިބުނީ ކުރިން ނައިނާ ސިންގް ކުޅުނު ރިއާ މެހެރާގެ ރޯލެވެ.\nއޭނާ ސިލްސިލާ އިން ވަކިވީ ނެގަޓިވް ކެރެކްޓާއަކަށް މި ވަގުތު ޝައުގުވެރިކަން ނެތުމުންނެވެ. އިންޑިއާގެ ލޮކްޑައުންގެ ކުރިން "ކުމްކުމް ބަގިއާ" ދެއްކުން މާޗް މަހުގެ ތެރޭގައި މެދުކެނޑުނު އިރު ފެބްރުއަރީ މަހުގެ ތެރޭގައި ނައިނާ ވަނީ ރިއާގެ ކެރެކްޓާ ދޫކޮށްލައިފަ އެވެ.\nނަމަވެސް އޭނާގެ ބަދަލުގައި ވަރަށް އަވަހަށް ޕޫޖާ ރިއާގެ ކެރެކްޓާ އިން ފެންނަން ފަށާނެ އެވެ. "ކުމްކުމް ބަގިއާ" ހުއްޓިފައި އޮތުމަށް ފަހު އަލުން ދައްކަން ފެށީ މި މަހުގެ 18 ގަ އެވެ.\nޕޫޖާ ބުނީ އޭނާ އަކީ އަބަދު ވެސް ނެގަޓިވް ކެރެކްޓާތަކަށް ވަރަށް ގަޔާވާ މީހެއް ކަމަށާއި އެފަދަ ރޯލްތައް މާ ރަނގަޅު ކަމަށެވެ.\n"ހަގީގަތުގައި މާ އިންސްޓަރެސްޓިން ގްރޭ ޝޭޑްގެ ކެރެކްޓާތައް. އަހަރެން ބޭނުން ވަނީ ގިނައިން އެކަހަލަ ރޯލްތައް ކުޅެން. އަސްލު އެއީ ވޭރިއޭޝަން ދައްކަން މާ ބޮޑަށް ފުރުސަތު ލިބޭ ކަހަލަ ރޯލްތަކެއް." ޗަންދުރަ ނަންދިނީ އާއި ދިލް ތޯ ހޭ ފަދަ ސިލްސިލާތައް ވެސް ކުޅެފައިވާ 28 އަހަރުގެ ބަތަލާ ބުންޏެވެ.\nޕޫޖާ ބުނީ "ކުމްކުމް ބަގިއާ" ގެ ރިއާ ކެރެކްޓާ ކުޅެން ލިބުމަކީ ވަރަށް އުފާވި ކަމެއް ކަމަށެވެ. ސަބަބަކީ އެ ސިލްސިލާ އަކީ އޭނާ ވަރަށް ކަމުދާ އެއްޗަކަށްވެފައި ރިއާގެ ކެރެކްޓާ އަކީ ވެސް ސިލްސިލާގެ ވަރަށް މުހިއްމު ރޯލަކަށްވުމެވެ. އަދި ބެލުންތެރިން ގަޔާވާ ކަހަލަ ކެރެކްޓާއަކަށް ރިއާގެ ކެރެކްޓާއާ އެކު އޭނާއާ އެކު ހަދައިދޭން މަސައްކަތްކުރާނެ ކަމަށް ބުންޏެވެ.\nއެކްޓްކުރުން އެކްތާ ކަޕޫރު ޓީވީ ސިލްސިލާ\nއެކަމަކު މީނާ ކަމަކުނުދޭ އެ ރޯލަށް. އެ ރޯލަށް ނަގަންޖެހޭނީ ތަންކޮޅެއް ޅަ ކުއްޖެއް


Real aa dhekolhah Messi kulhefaane: Valverde | Mihaaru\n06 ފެބުރުއަރީ 2019 - 09:34 15 comments\nމެޑްރިޑް (ފެބްރުއަރީ 6) - ސްޕެނިޝް ކަޕްގެ ސެމީ ފައިނަލުގެ ފުރަތަމަ ލެގުގެ ވާދަވެރި ރެއާލް މެޑްރިޑާ ދެކޮޅަށް މިރޭ ކުޅޭ މެޗުގައި ބާސެލޯނާގެ ތަރި ލިއޮނަލް މެސީ ފެނުމުގެ ފުރުސަތު އެބައޮތް ކަމަށް އެ ޓީމުގެ ކޯޗު އާނެސްޓޯ ވަލްވޭޑޭ ބުނެފި އެވެ.\nއެންމެ ފަހުން ލީގުގައި ވެލެންސިއާއާ ދެކޮޅަށް ކުޅުނު މެޗުގައި މެސީގެ ފަލަމަސްގަނޑަށް އަނިޔާވުމުން އޭނާ އަށް ރެއާލާ ދެކޮޅަށް ނުކުޅެވޭނެ ކަމުގެ ބިރުހީވި އެވެ. އެކަމަކު އޭނާގެ ރިކަވަރީ ދަނީ ހީކުރި ވަރަށް ވުރެން ރަނގަޅަށް ކަމަށްވާތީ މިރޭ ރެއާލާ ދެކޮޅަށް ކުޅޭ މެޗަށް ނެގި ސްކޮޑުގައި މެސީ ވަނީ ހިމަނައިފަ އެވެ.\n"ތެދެއް ބައެއް ކުޅުންތެރިންގެ ފިޓްނަސްއާ މެދު އަހަރެމެންނަށް ގޮތެއް ނިންމަން އުނދަގޫ. ބައެއް ކުޅުންތެރިންނާ މެދު ގޮތެއް ނިންމާނީ އެންމެ ފަހު ވަގުތު. އެއީ މެސީއާ މެދު މި މެޗުގައި އަހަރެމެން ކަންކުރާނެ ގޮތަކީ،" ވަލްވޭޑޭ ބުންޏެވެ.\n"ޔަގީނުން ވެސް އަހަރެން މި ހުރީ ކުޑަ އުއްމީދެއް އޮތަސް މެސީގެ ބޭނުން ކުރަން ތައްޔާރަށް. އެކަމަކު އެކަން ކުރާނީ ޓީމަށް ގެއްލުމެއް ނުވާގޮތަށް. ރިސްކެއް ނަގައިގެން މެސީ ކުޅުވައިގެން އޭނާގެ އަނިޔާގެ މައްސަލަ ގޯސްވެއްޖެނަމަ ސީޒަނުގައި ދެން ހުރި މެޗުތަކުގައި އަހަރެމެންނަށް ގެއްލުންވާނެ."\nމިރޭގެ މެޗަކީ ކުރިއަށް އޮތް 25 ދުވަހުގެ ތެރޭގައި ރެއާލާއި ބާސެލޯނާ ބައްދަލުކުރާ ތިން މެޗުގެ ތެރެއިން ފުރަތަމަ މެޗެވެ. ސްޕެނިޝް ލީގުގައި މި ސީޒަނުގައި މި ދެ ޓީމު ކުޅުނު މެޗުން ބާސެލޯނާ މޮޅުވީ 5-1 އިންނެވެ. އޭރު ރެއާލުގެ ކޯޗަކަށް ހުރީ ހުލެން ލޮޕެޓެގީ އެވެ.\nބާސެލޯނާ އިން މިރޭގެ މެޗަށް ނުކުންނާނީ އަނިޔާގައި ހުރި ފްރާންސްގެ ވިންގް އޮސްމާން ޑެމްބެލޭ ވެސް ނުލަ އެވެ. އަނެއްކޮޅުން ރެއާލުގެ ހުރިހާ ކުޅުންތެރިން ހުރީ މި މެޗަށް ފިޓްކޮށެވެ.\nރެއާލުގެ ކޯޗު ސަންޓިއާގޯ ސޮލާރީ ބުނީ އޭނާގެ އުއްމީދަކީ މި މެޗުގައި މެސީ އަށް ކުޅެވުން ކަމަށެވެ.\n"ފުޓްބޯޅައިގައި އެންމެ ބޭނުންވާނެ ކަމަކީ މޮޅެތި ކުޅުންތެރިން ހުރިހާ މެޗަކު ފެނުން. ރެއާލާއި ބާސެލޯނާ ކުޅޭ ހާއްސަ މެޗެއްގައި މޮޅެތި ކުޅުންތެރިން ފެންނަން އެންމެން ބޭނުންވާނެ،" ސޮލާރީ ބުންޏެވެ.\nރެއާލާއި ބާސެލޯނާ ކުޅޭ މެޗު ފަށާނީ މިރޭ ރާއްޖެ ގަޑިން 1 ޖަހާއިރު އެވެ.\nއިތުރު ލިޔުންތައް ލިއޮނަލް މެސީ ރިއަލް މެޑްރިޑް ބާސެލޯނާ ސްޕެނިޝް ކަޕް


Vazeefa nei firihenun ahenunahvure gina!\nރާއްޖޭގައި ވަޒީފާނެތް ފިރިހެނުންގެ އަދަދު އަންހެނުނަށްވުރެ ގިނަ!\nމާލޭގެ މަގެއްމަތީ ޒުވާނުންތަކެއް ސައިކަލް ދުއްވަނީ: ރާއްޖޭގައި ވަޒީފާ ނެތް އާބާދީގެ ބޮޑު ބަޔަކީ ފިރިހެނުން - އަވަސް ފޮޓޯ\nރާއްޖޭގައި ވަޒީފާނެތް އަންހެނުންނަށްވުރެ ފިރިހެނުންގެ އަދަދު މަތި ކަމަށް، ނޭޝަނަލް ބިއުރޯ އޮފް ސްޓެޓިސްޓިކްސް (އެމްބީއެސް) އިން ބުނެފި އެވެ.\nއަންހެނުންގެ ދުވަސް ފާހަގަ ކުރުމުގެ ގޮތުން އެމްބީއެސް އިން އާއްމުކޮށްފައިވާ ތަފާސް ހިސާބުތައް ދައްކާ ގޮތުގައި ރާއްޖޭގައި ވަޒީފާނެތް އަންހެނުންގެ ނިސްބަތް އުޅެނީ 5.6 ޕަސެންޓުގަ އެވެ. ނަމަވެސް ފިރިހެނުންގެ ނިސްބަތް 6.4 ޕަސެންޓަށް އަރަ އެވެ. ނަމަވެސް ވަޒީފާތަކުގައި ގިނައިން ތިބީ ފިރިހެނުންނެވެ.\nދެހާސް ދޯޅަ ވަނަ އަހަރު ކޮށްފައިވާ ހައުސްހޯލްޑް އިންކަމް ސާވޭއާ ހަވާލާދީ، އެމްބީއެސް އިން ބުނެފައިވާ ގޮތުގައި ރާއްޖޭގެ ވަޒީފާތަކުގައި ތިބި މީހުންގެ 61 ޕަސެންޓް ހިއްސާ ކުރަނީ ފިރިހެނުންނެވެ. އަދި އަންހެނުންގެ ނިސްބަތަކީ 39 ޕަސެންޓެވެ. ނަމަވެސް ސަރުކާރު މުވައްޒަފުންގެ ތެރޭގައި ގިނައީ އަންހެނުންނެވެ. ސިވިލް ސާވެންޓުންގެ ތެރޭގައި އަންހެނުންގެ ނިސްބަތަކީ 60 ޕަސެންޓެވެ.\nމި ދާއިރާގައި އަންހެނުންގެ ނިސްބަތް އެންމެ މަތީ އެޑްމިނިސްޓްރޭޓިވް ވަޒީފާތަކުގަ އެވެ. މި ދާއިރާގައި 32 ޕަސެންޓް މީހުން މަސައްކަތް ކުރެ އެވެ.އަދި އެންމެ މަދުން އަންހެނުން މަސައްކަތް ކުރަނީ ތިން ޕަސެންޓް ހިއްސާވާ އެކައުންޓްސް ދާއިރާގަ އެވެ.\nދެ ޖިންސުގެ މީހުން މަސައްކަތް ކުރާ ވަކިވަކި ޕްރޮފެޝަން ތަކަށް ބަލާއިރު މިދިޔަ އަހަރާ ހަމައަށް ކެބިނެޓުގެ 20 މަގާމުގެ ތެރެއިން ހަތް މަގާމުގައި ތިބީ އަންހެނުންނެވެ. މިއީ ޕަސެންޓޭޖުން ބަލާނަމަ 35 ޕަސެންޓެވެ. އަދި ރާއްޖޭގައި ސްކޫލްތަކުގައި ކިޔަވައިދޭ މުދައްރިސުންގެ 66 ޕަސެންޓަކީ އަންހެނުންނެވެ. މިދިޔަ އަހަރުގެ ނިޔަލަށް ރާއްޖޭގައި 9،0111 ޓީޗަރުން ތިބިއިރު މީގެ ތެރޭގައި 5،954 އަންހެނުން ހިމެނެ އެވެ. އަދި ފުލުހުންގެ ވަޒީފާގައި މަސައްކަތް ކުރާ އަންހުންގެ ނިސްބަތަކީ 10 ޕަސެންޓެވެ. އަދި ރާއްޖޭގައި ރަޖިސްޓްރީކޮށްފައިވާ ލޯޔަރުންގެ 39 ޕަސެންޓަކީ އަންހެނުންނެވެ. މިހާރު ރާއްޖޭގައި 1,075 ލޯޔަރުންގެ ތިބިއިރު މީގެ ތެރޭގައި 432 އަންހެނުން ހިމެނެ އެވެ.\nމި ހިސާބުތަކުގައިވާ ގޮތުގައި ރާއްޖޭގެ މަސައްކަތު އާބާދީގައި ގިނައީ ފިރިހެނުންނެވެ. މަސައްކަތު އާބާދީގެ 75 ޕަސެންޓު ފިރިހެނުން ހިއްސާކުރާއިރު، އަންހެނުންގެ ނިސްބަތް އުޅެނީ 42.2 ޕަސެންޓުގަ އެވެ.\nމިނިސްޓްރީ އޮފް ޖެންޑާ އެންޑް ފެމިލީ އިގްތިސޯދު ނޭޝަނަލް ބިއުރޯ އޮފް ސްޓެޓިސްޓިކްސް - އެމްބީއެސް\nމޯލްޑިވިއަންއިން ނުވަ ލައްކަ ކިލޯގެ ކާގޯ އެތެރެކޮށްދީފި\nރާއްޖެއަށް އެންމެ ގިނައިން އުދުހޭ އެއާލައިނަކަށް އެމިރޭޓްސް


"Chhichhore" aai "Saaho" ah ves rangalhu kaamiyaabeh\n"ޗިޗޯރޭ" އާއި "ސާހޯ" އަށް ރަނގަޅު ކާމިޔާބެއް\n"ދަންގަލް" ގެ ޑައިރެކްޓަރު ނިތޭޝް ތިވާރީގެ "ޗިޗޯރޭ" ބޮކްސް އޮފީހުގައި ރަނގަޅު ކާމިޔާބެއް ހޯދަމުން އެބަދެ އެވެ. ސުޝާންތު ސިންގް ރާޖްޕޫތާއި ޝްރައްދާ ކަޕޫރު ލީޑް ރޯލު ކުޅެފައިވާ ފިލްމު ރިލިޒްކުރީ ހުކުރު ދުވަހު އެވެ. ފިލްމު އިޝްތިހާރު ކޮށްފައިވާލެއް ކުޑަކަމުން އެ ދުވަހު ފިލްމު ބަލަން ވަން މީހުން ތަންކޮޅެއް މަދުވެ ލިބިފައިވަނީ 70 މިލިއަން ރުޕީސް އެވެ.\nކްރިޓިކްސް އާއި ފިލްމު ބެލި މީހުން މި ފިލްމަށް ވަރަށް ބޮޑަށް ތައުރީފުކޮށްފައި ވެއެވެ. ޖެހިގެން އައި ހޮނިހިރު ދުވަހާއި އާދިއްތަ ދުވަހު ފިލްމުގެ ވިޔަފާރި ދެ ގުނަ އަށް އިތުރުވެގެން ގޮސްފައިވަނީ އެ ސަބަބާ ހުރެ އެވެ. ހޮނިހިރު ދުވަހު 120 މިލިއަން އަދި އާދިއްތަ ދުވަހު 160 މިލިއަން ރުޕީސްގެ ވިޔަފާރި މި ފިލްމަށް ވެފައި ވެއެވެ.\nޕްރަބާސް އާއި ޝްރައްދާގެ "ސާހޯ" އަށް ކްރިޓީކްސް އިންތިހާއަށް ފާޑުކިޔާފައި ވީނަމަވެސް ޕްރަބާސްގެ ފޭނުން އެ ފިލްމަށް ދީފައިވަނީ ހައިރާންވާ ފަދަ ތަރުހީބެކެވެ. ފިލްމު ރިލީޒްކުރިތާ 10 ދުވަހުގެ ތެރޭގައި 400 ކްރޯޑު (55 މިލިއަން ޑޮލަރު) އަށް ވުރެ ގިނައިން ވަނީ ލިބިފަ އެވެ. ފިލްމުގެ ބަޖެޓަކީ ގާތްގަނޑަކަށް 45 މިލިއަން ޑޮލަރެވެ.\nމިހަރު މި ފިލްމުގެ ހިންދީ ކޮޕީ ވެފައިވަނީ ޝާހިދު ކަޕޫރުގެ "ކަބީރް ސިންގް" ފިޔަވައި މިއަހަރު އެންމެ ބޮޑު ކާމިޔާބެއް ހޯދި ފިލްމަށެވެ.\nޓްރޭޑް އެނަލިސްޓް ތަރަން އާދާޝްގެ ޓުވީޓެއްގައި ބުނެފައިވާ ގޮތުގައި "ޗިޗޯރޭ" އަށް ކުރިޔަށް އޮތް ދުވަސް ތަކުގައި ވެސް ރަނގަޅު ވިޔަފަރިއެއް ކުރެވޭނެ ކަމަށް ބެލެވެ އެވެ. ނަމަވެސް "ސާހޯ' ދެން މާ ގިނަ ދުވަހު ސިނަމާތަކުގައި ނުދައްކާނެ ކަމަށް އޭނާ ލަފާ ކުރެ އެވެ.\n"ލަވް އާޖް ކަލް"އަށް ކިޔާ ފާޑުކިޔުންތަކަށް ސާރާގެ ޖަވާބު\nނެހާ ޓީވީގައި ރޮނީ އަމިއްލައަށް ރުޅިވެފައި: ހިމަންޝޫ\nފިލްމްފެއާ އެވޯޑް ބޯއިކޮޓް ކުރަން ގޮވާ އަޑު ގަދަވެއްޖެ\nރިސްކް ނަގަނީ ބެލުންތެރިން ފޫހި ވެދާނެތީ: އަޔުޝްމާން


SunOnline: Kon messi eh! aharumenge ves hathiyaaru ebahuri: Zidane\nކޮން މެސީއެއް! އަހަރުމެންގެ ވެސް ހަތިޔާރު އެބަހުރި: ޒިދާން\nޢަބްދުﷲ އައިމަން 18 Dec 2019, 10:00\nފުޓުބޯޅައިގެ އެންމެ ވަރުގަދަ ކުރިމަތިލުން، އެލްކުލެސިކޯގެ ވާދަވެރި މެޗު މިރޭ ކުޅޭ އިރު ބާސެލޯނާގެ ތަރި ލިއޮނެލް މެސީ ހުރުމުން ޖެހިލުން ނުވާ ކަމަށާއި ރެއާލް މެޑްރިޑުގައި ވެސް ހަމަ އެފެންވަރުގެ ހަތިޔާރު އެބަހުރި ކަމަށް އެ ޓީމުގެ ކޯޗު ޒައިނުއްދީން ޒިދާން ބުނެފި އެވެ.\nދުނިޔޭގެ އެންމެ ގިނަ ބައެއްގެ މެދުގައި ޒަމާނުންސުރެއް މަގުބޫލް ދެ ކުލަބުކަމަށްވާ ރެއާލާއި ބާސާ ބައްދަލު ކުރާ މެޗަކީ އަބަދު ވެސް ފޯރިގަދަ އެތަކެއް ޑްރާމާތަކެއް ހިނގާ މެޗެކެވެ. ނަމަވެސް ލީގުގައި އެންމެ ފަހުން ކުޅުނު ހަތް ކުލެސިކޯގައި ވެސް ރެއާލަށް ކުރި ހޯދިފައި ނުވާ އިރު ބާސެލޯނާ ވަނީ ބޮޑެތި ސްކޯލައިންތަކަކުން މޮޅުވެފަ އެވެ.\nމިރޭގެ މެޗަށް ދެ ޓީމުން ވެސް ފުރިހަމައަށް ތައްޔާރުވަމުން އަންނަ އިރު ދެ ޓީމުގެ ބައެއް މުހިއްމު ކުޅުންތެރިން ތިބީ އަނިޔާގަ އެވެ. އެގޮތުން ރެއާލް މެޑްރިޑްގެ ފޯވާޑް އެޑެން ހަޒާޑާއި މާކޯ އެސެންސިއޯ އަނިޔާގެ ސަބަބުން މިރޭ ނުކުޅެވޭ އިރު ބާސެލޯނާގެ އުސްމާން ޑެމްބެލޭ ވެސް ހުރީ އަނިޔާގަ އެވެ. ނަމަވެސް ދެ ޓީމާއި ވެސް އަލަށް ގުޅުނު ބައެއް ކުޅުންތެރިން މިރޭގެ މެޗުގައި ޑެބިއުޓް ކުރުމަށް ފުރުސަތު ލިިބޭނެ އެވެ. އެގޮތުން ރެއާލްގެ ރޮޑްރީގޯއާއި ބާސެލޯނާގެ އެންޓޮއިން ގްރީޒްމަން އަދި ފްރެންކީ ޑެ ޔޮންގް ހިމެނެ އެވެ.\nބާސެލޯނާ އަދި ރެއާލް ވެސް މިރޭގެ މެޗާ ކުރިމަތިލާ އިރު އޮތީ ރަނގަޅު ފޯމެއްގަ އެވެ. ރެއާލުން އެންމެ ފަހުން ކުޅުނު 11 މެޗުން ވެސް ބަލިނުވެ އައި އިރު ބާސެލޯނާގެ އެޓޭކް ލައިންގެ ގުޅުން އޮތީ ވަރަށް ވަރުގަދަކޮށެވެ. އެހެން ކަމުން މިރޭގެ މެޗަކީ ހުރިހާ ގޮތަކުން ވެސް ފޯރި ގަދަ މެޗަކަށް ވެގެން ދާނެ އެވެ.\n"ހަގީގަތުގައި ފުޓުބޯޅައިގެ ވާނެގޮތެއް ބުނާކަށް ނޭނގޭނެ. މެޗަށް ދެ ޓީމުން ވެސް އަރާނީ 11 ކުޅުންތެރިންނާ އެކު، އުންމީދަކީ އެގޮތަށް އޮވެ މެޗު ނިންމާލުން،" މެޗުގެ ކުރިން ދިން ޕްރި މެޗު ކޮންފަރެންސްފައި ވާހަކަ ދައްކަމުން ޒިދާން ބުންޏެވެ.\nޒިދާން ބުނީ މިރޭގެ މެޗަކީ ވަރަށް މުހިއްމު މެޗެއް ކަމަށެވެ. އަދި ބާސެލޯނާގެ މެސީ އަކީ މި މެޗުތަކުގެ ތަޖުރިބާ ހުރި ކުޅުންތެރިޔެއް ކަމަށާއި ވޭތުވެ ދިޔަ އަހަރުތަކުގައި އޭނާ ރެއާލަށް ދެރަތަކެއް ދިން ކަމަށެވެ. އެހެން ނަމަވެސް މިރޭގެ މެޗުގައި އެކަން ފެނުނަ ނުދޭނެ ކަމަށެވެ.\n"މެސީ އަކީ ތަފާތު މޮޅު ކުޅުންތެރިއެއް. އޭނާ އަންނަނީ އަދި ވެސް އެކަން ސާބިތުކޮށްދެމުން. މިރޭގެ މެޗަށް ނުކުންނާނީ އެކަން ދެނެގެން. އަހަރަމެންގެ ޓީމުގައި ވެސް އެކަހަލަ ބައިވަރު ހަތިޔާރު އެބަހުރި. ފޯރިގަދަ މެޗަކަށް ވެގެންދާނެ."\nބާސެލޯނާ އާއި ރެއާލް މެޑްރިޑް މިރޭ ބައްދަލު ކުރާ ފޯރި ގަދަ މެޗު ފަށާނީ ރާއްޖެ ގަޑިން 12 ޖަހާއިރު އެވެ. އެ މެޗަށް ނުކުންނަ އިރު ދެ ޓީމު ވެސް އޮތީ 35 ޕޮއިންޓާ އެކު އެއްވަރުވެފަ އެވެ.


އިންތިހާބާ ބެހޭ މައި މަރުކަޒުން ފޮށިތަކެއް ނެރެން އުޅުމުން ހުރަސް އަޅައިފި - DhiDaily\nއިންތިހާބާ ބެހޭ މައި މަރުކަޒުން ފޮށިތަކެއް ނެރެން އުޅުމުން ހުރަސް އަޅައިފި\nބާ ޖަމާލުއްދީން، އިންތިހާބާ ބެހޭ މައި މަރުކަޒުގެ ތެރެއިން ފޮށިތަކެއްގައި އެއްޗެހިތަކެއް ނެރެން އުޅުމުން ސަރުކާރުގެ އިދިކޮޅު ކޯލިޝަން ޕީޕީއެމްގެ ބައެއް ފަރާތްތަކުން އެކަމަށް ހުރަސް އަޅައިފި އެވެ.\nއެކަމާ ގުޅޭގޮތުން މައުލޫމާތު ދެމުން ފަރެސްމާތޮޑާގެ މެމްބަރު ހުސައިން މުހައްމަދު ލަތީފް ވިދާޅުވެފައިވަނީ ޕީޕީއެމްގެ މެމްބަރުންތަކެއް އިންތިހާބާ ބެހޭ މައި މަރުކަޒާ ދިމާލަށް ދިޔައިރު ޕިކަޕެއް އެތަނުގެ ތެރެއިން ނިކުންނަމުންދިޔަ ކަމަށެވެ. އެ ޕިކަޕުގައި ފޮށިތަކެއް ހުރުމުން އެ ފޮށީގައި ހުރި އެއްޗެއް ބަލަން ވެގެން މެމްބަރުން މަސައްކަތް ކުރި ކަމަށް އޭނާ ފާހަގަކުރެއްވިއެވެ.\n”މެމްބަރުން ގޮސްފައިވަނީ އެމްޑީޕީއިން އިންތިހާބުގެ ނަތީޖާ ބަދަލުކުރަން މަސައްކަތްކުރާތީ އެކަން ހުއްޓުވުމަށް،“ އޭނާ ވިދާޅުވިއެވެ.\nއެކަމާ ގުޅިގެން ޕީޕީއެމް މެމްބަރުން ނުވަތަ ސަޕޯޓަރުން އެތަނަށް އެއްވި ވަގުތު ފޮށިތައް ހުރި ޕިކަޕެއް ނިކުންނަން އުޅުން ކަމަށް މައުލޫމާތު ލިބޭ ކަމަށް އޭނާ ވިދާޅުވިއެވެ. އެ ފޮށިތައް މަތީގައި ހުރި ތަރުފާލިވެސް އަޅާފައި ކަމަށް މައުލޫމާތު ލިބެއެވެ.\nއެހެންނަމަވެސް އެ ފޮށިތަކުގައި ހުރި އެއްޗެއް އޭނާ ހާމަކޮށްފައެއް ނުވެއެވެ. މައުލޫމާތު ލިބޭގޮތުގައި އެ ފޮށިތަކުގައި ހުރި އިންތިހާބުގައި އޮފިޝަލުން ގެންގުޅުނު ބިބް ފަދަ ތަކެއްޗެވެ.\nއިންތިހާބާ ގުޅިގެން އެ ސަރަހައްދުގެ ސަލާމަތީ ކަންތައް ވަރުގަދަކުރުމަށް ފުލުހުން މަސައްކަތް ކުރަމުން ގެންދާ ކަމަށް ފުލުހުން ހާމަކުރެއެވެ. އެހެންނަމަވެސް ހުރިހާ ކަމަކާ ގުޅޭގޮތުން އިލެކްޝަންސް ކޮމިޝަންގެ ބަހެއް އަދި ލިބޭގޮތެއް ނުވެއެވެ.\nMeege kurinves othee vote in vahkankohfa EC ga thithibee ekamah faritha meehun ehenveema hasanah hee vaneekee noon yageen vanee\nހަސަނަށް ހީވާނީ ފުޅަށް ބުޑުން ދަންޏާ ކެޔޮގަނޑު ކަޑާނެހެން


Velana Airport ge aa runway ah jessi Air India ge pilotun suspend koffi | Mihaaru\nވެލާނާ އިންޓަނޭޝަނަލް އެއާޕޯޓުގެ އާ ރަންވޭއަށް އެއާ އިންޑިއާގެ މަތިންދާބޯޓު އިއްޔެ ޖައްސާފައި. މި މައްސަލަ ސީރިއަސް މައްސަލައެއްގެ ގޮތުގައި ދަނީ ތަހުގީގުކުރަމުން.\nވެލާނާ އެއާޕޯޓުގެ އާ ރަންވޭއަށް ޖެއްސި އެއާ އިންޑިއާގެ ޕައިލެޓުން ސަސްޕެންޑްކޮށްފި\n08 ސެޕްޓެމްބަރ 2018 - 13:40 19 comments\nއިންޑިއާގެ މީޑިއާތަކުން ބުނެފައި ވަނީ އަލަށް ހަދަމުން އަންނަ ރަންވޭއަކަށް އެ ބޯޓު ޖެއްސި މައްސަލަ ސީރިއަސް ކަމެއްގެ ގޮތުގައި ރާއްޖޭގެ ސިވިލް އޭވިއޭޝަން އޮތޯރިޓީ އާއި އިންޑިއާގެ ކަމާ ބެހޭ އިދާރާތަކުން ތަހުގީގުކުރަމުން އަންނަ ކަމަށެވެ. އަދި އެ ބޯޓުގައި އެވަގުތު ތިބި ދެ ޕައިލެޓުން ވެސް ސަސްޕެންޑްކޮށް، ފްލައިން ޑިއުޓީސްތަކުން އުނިކޮށްފައިވާ ކަމަށް މީޑިއާ އިން ބުނެފައިވެ އެވެ.\nއެއާ އިންޑިއާގެ މުޅިން އާ އޭ-320 ނިއޯ، މަތިންދާބޯޓު އާ ރަންވޭގައި ޖެއްސީ ކީއްވެގެން ކަމެއް ކަމާ ބެހޭ އިދާރާތަކުން ނުބުނެ އެވެ.\nއިންޑިއާގެ މަޝްހޫރު އެންޑީޓީވީން ބުނީ އެ ރަންވޭގައި ޖެއްސުމުން ބޯޓުގެ ދެ ފުރޮޅު ފެޅި، ބޯޓުގެ ދުވެލި ހުއްޓުވާ ނިޒާމަށް ގެއްލުންތަކެއް ލިބިފައިވާ ކަމަށެވެ. އަދި އާ ރަންވޭ އިން އެ ބޯޓު އޭޕްރަންއަށް ގެންދިޔައީ ޓޯކޮށްގެން ކަމަށް ވެސް އިންޑިއާގެ މީޑިއާތަކުން ބުނެފައިވެ އެވެ.\nއެއާ އިންޑިއާގެ ބޯޓުގެ މައި ދެ ފުރޮޅު ފެޅި ބްރޭކް ސިސްޓަމަށް ގެއްލުންވީ، ބޯޓު ޖެއްސީ ނުބައި ރަންވޭއަކަށް ކަމަށް ޓަވަރުން އެންގުމާ އެކު، ކުއްލިއަކަށް މަޑުކުރަން ހަދައިގެން ކަމަށްވެ އެވެ.\nއެމްއޭސީއެލް އިން އިއްޔެ ބުނީ އެ ހާދިސާ ހިނގީ އެއާ ޓްރެފިކް ކޮންޓްރޯލްގެ މައްސަލައަކުން ކަމަށް ގަބޫލުނުކުރެވޭ ކަމަށެވެ.\nއެމްއޭސީއެލްގެ އޮފިޝަލުން ބުނަނީ އާ ރަންވޭ ސާފުކޮށްފައި އޮތް ނަމަވެސް އެއީ ބޭނުންނުކުރާ ތަނެއްކަން އެނގޭ ގޮތަށް ރަންވޭ މަތީގައި ރަސްގެ ޖަހާފައި ހުރި ފޮތިތައް ވެސް ފެންނާނެ ކަމަށެވެ.\nއިންޑިއާގެ ގައުމީ އެއާލައިންގެ ބޯޓު އަދިވެސް އޮތީ ގެއްލުންތައް މަރާމާތުކުރުމަށާއި ތަހުގީގަށް ވެލާނާ އިންޓަނޭޝަނަލް އެއާޕޯޓުގަ އެވެ.\nއިތުރު ލިޔުންތައް އެމްއޭސީއެލް އެއާ އިންޑިއާ ވީއައިއޭގެ އާ ރަންވޭގެ މަޝްރޫއު ވެލާނާ އިންޓަނޭޝަނަލް އެއާޕޯޓް އިންޑިއާ ރާއްޖެ-އިންޑިއާ ވައިގެ ދަތުރުފަތުރު


Ithubaaru hoadhai adhulu insaafu kashavaru kohdheynan: Shameem | Mihaaru\nޕީޖީ ޝަމީމް.-- ފޮޓޯ: ނިޝާން އަލީ/ މިހާރު\nއިތުބާރު ހޯދައި އަދުލު އިންސާފު ކަށަވަރު ކޮށްދޭނަން: ޝަމީމް\n31 ޑިސެމްބަރ 2019 - 19:004comments\nގިނަ ބައެއްގެ ކަންބޮޑުވުންތަކާ ގުޅިފައިވާ، ރޭޕްގެ ޝިކާރައަކަށްވި ރ. މަޑުއްވަރީގެ އުމުރުން 13 އަހަރުގެ އަންހެން ކުއްޖާގެ މައްސަލައިގައި އެ ކުއްޖާގެ މައިންބަފައިންނަށް ދައުވާ ކުރިކަން ހާމަކޮށް، ޕީޖީން ކުރި ޓްވީޓާ އެކު، ޝަމީމް ވިދާޅުވީ އިތުބާރު ހޯދައި އަމާންކަމާއި ރައްކާތެރިކަމާއި އަދުލު އިންސާފު ކަށަވަރު ކޮށްދޭނެ ކަމަށެވެ.\nޕީޖީން ކުރި ޓްވީޓުގައި ބުނީ އެ އަންހެން ކުއްޖާގެ މައިންބަފައިންގެ މައްޗަށް މިއަދު ދައުވާ ކޮށްފައިވާ ކަމަށެވެ. އޭނާގެ މަންމަގެ މައްޗަށް ހަތަރު ދައުވާ އަދި ބައްޕަގެ މައްޗަށް ދައުވާއެއް ކޮށްފައިވާއިރު، އެ ކުޑަ ކުއްޖާ ރޭޕްކުރިކަމުގެ ތުހުމަތު ރައްދުވާ އިސްމާއިލް ހައްމާދުގެ މައްޗަށް ވެސް ވަނީ މިދިޔަ ހަފުތާގައި ދައުވާ އުފުލައިފަ އެވެ.\nމަޑުމަޑުން, އިތުބާރު ހޯދައި، އިރާދކުރެއްވިއްޔާ އަމާންކަމާއި ރައްކާތެރިކަމާއި، ޢަދުލު އިންޞާފު ކަށަވަރު ކޮށްދޭނަން. https://t.co/2C6MlieByH\n— Hussain Shameem (@HuShameem) December 31, 2019\nތަފާތު އެކި މައްސަލަތަކުގައި، ޝަރީއަތް ނިމެންދެން ބަންދުކޮށްފައި ތިބި މީހުންގެ އަދަދު 256 އަށް އަރާ ކަމަށް ވެސް އޭނާ ވިދާޅުވެފައި ވެ އެވެ.\nޝަމީމްގެ ވިސްނުމަކީ ކޯޓުތަކަށް ހުށަހަޅާ މައްސަލަތައް މަދުކުރަން ޕްލީ ބާގެއިނިން ނިޒާމެއް ގާއިމް ކުރުމެވެ. ރައްޔިތުންގެ މަޖިލިސް އަންނަ އަހަރަށް ހުޅުވުމުން، އެކަމުގެ މަސައްކަތްތައް ފަށައި، އެ ނިޒާމުގެ ތެރެއިން ޝަރީއަތާ ހަމައަށް ދިއުމުގެ އިންތިޒާމްތައް ހަމަޖެހިގެން ދިއުމަކީ އުއްމީދެއް ކަމަށް އާ ޕީޖީ ޝަމީމް ވިދާޅުވެފައި ވެ އެވެ.\nކުރީގެ ރައީސް އަބްދުﷲ ޔާމީން ވެރިކަމުގައި ހުންނެވިއިރު، އޭރުގެ އިދިކޮޅު ފަރާތްތައް އަދި މިހާރު ސަރުކާރު ކޯލިޝަންގައި ހިމެނޭ ބޭފުޅުންނާ ދެކޮޅަށް އުފުލި ދައުވާތަކާ އެކު ޕީޖީ އޮފީހުގެ ނަން ވަނީ ވަރަށް ބޮޑަށް ކިލަނބުވެފަ އެވެ.\nއިތުރު ލިޔުންތައް ޕްރޮސެކިއުޓާ ޖެނެރަލް ޖުޑީޝަރީ ހުސައިން ޝަމީމް (ޕީޖީ) ޕީޖީ އޮފީސް


Umra ah Saudi ah dhiumuge hudhdha November 1 in feshigen dheyn fashanee | Mihaaru\nއުމްރާ އަށް ސައޫދީ އަށް ދިއުމުގެ ހުއްދަ ނޮވެމްބަރުން ފެށިގެން ދެނީ\nކޮވިޑް-19 ފެތުރޭތީ ހަރަމްފުޅު އާންމުންނަށް ބަންދުކޮށްފައި.\n23 ސެޕްޓެމްބަރ 2020 - 09:19\nކޮވިޑް-19 ފެތުރޭތީ އުމްރާގެ އަޅުމާއި ދެ ހަރަމަށް ޒިޔާރަތްކުރުން މެދުކަނޑާލާފައި އޮތުމަށް ފަހު އަންނަ މަހު4ގައި ދޭން ފަށަން ސައޫދީ އަރަބިއްޔާ އިން ނިންމައިފި އެވެ. އެކަމަކު އެންމެ ފުރަތަމަ ހުއްދަ ދޭނީ ސައޫދީގައި އުޅޭ މީހުންނަށް އެކަންޏެެވެ. އަދި ނޮވެމްބަރުން ފެށިގެން އެހެން ގައުމުތަކުގެ މީހުން ސައޫދީ އަށް ގޮސް އުމްރާގެ އަޅުކަން ކުރެވޭނެ އެވެ.\nސައޫދީ ޕްރެސް އެޖެންސީން އިންޓީރިއާ މިނިސްޓްރީއާ ހަވާލާދީ ބުނީ ސައޫދީ އާއި އެހެން ގައުމުތަކުގައި ތިބި މުސްލިމުން ވެސް އުމްރާގެ އަޅުކަމަށް ކުރުމަށް ބޭނުންވެފައި ތިބި މިންވަރާއި ސައޫދީގައި ކޮވިޑް ފެތުރުން ކޮންޓްރޯލްވަމުންދާ މިންވަރަށް ބަލައި އުމްރާގެ އަޅުކަން އަލުން ފަށަން ރަސްގެފާނުގެ ފަރާތްޕުޅުން މިހާރު ހުއްދަ ދެއްވާފައިވާ ކަމަށެވެ، އުމްރާގެ އަޅުކަން ފަށާނީ ސިއްހީ ރައްކާތެރިކަން ކަށަވަރުވާ ގޮތަށް ހާއްސަ އުސޫލުތަކެއްގެ ދަށުން ކަމަށް ވެސް ބުނެފައިވެ އެވެ.\nއުމްރާގެ އަޅުކަން ފަށާއިރު ސައޫދީ ރައްޔިތުންގެ އިތުރުން ސައޫދީގައި މިހާރު ތިބި އެހެން ގައުމުތަކުގެ މީހުންނަށް ވެސް ފުރުސަތު ދޭން ވަނީ ނިންމައިފަ އެވެ. އަންނަ މަހުގެ4ގައި އަލުން ފަށާއިރު ހުއްދަ ދޭނީ މީގެ ކުރިން އެއް ދުވަހަކަށް އެންމެ ގިނަ މީހުންނަށް ހުއްދަ ދޭ އަދަދުގެ 30 ޕަސެންޓަށް ކަމަށް ވެސް ވަނީ ނިންމައިފަ އެވެ. އެއީ ދުވާލަކު 6،000 މީހުންނަށެވެ.\nދެ ވަނަ ފިޔަވަހީގައި، އަންނަ މަހުގެ 18 އިން ފެށިގެން، އުމްރާގެ އަޅުކަމަށް ފަހު މަސްޖިދުއްނަބަވީ އަށް ޒިޔާރަތްކޮށް ދެ ހަރަމްގައި އަޅުކަން ކުރުމަށް ފުރުސަތު ދޭނެ އެވެ. އަދި މި ފިޔަވަހީގައި ހުއްދަ ދޭ މީހުންގެ އަދަދު 75 ޕަސެންޓަށް އިތުރުކުރާނެ އެވެ. އެއީ އުމްރާ ކުރުމަށް ދުވާލަކު ގާތްގަނޑަކަށް 15،000 މީހުންނަށެވެ. އަދި އެހެން އަޅުކަންތަކަށް 40،000 މީހުންނަށެވެ.\nއެހެން ގައުމުތަކުން އަންނަ މީހުންނަށް އުމްރާގެ ހުއްދަ ދޭން ފަށާނީ ނޮވެމްބަރު 1 ގައި ފަށާ ތިން ވަނަ ފިޔަވަހީގަ އެވެ. އެއީ އުމްރާ އަށް ދުވާލަކު 20،000 މީހުންނާއި ދެ ހަރަމަށް ޒިޔާރަތްކޮށް އަޅުކަންކުރުމަށް 60،000 މީހުންނެވެ. މި އުސޫލު، ކޮވިޑް-19 ގެ ނުރައްކާ ނިމުމަކަށް އަންނަންދެން ނުވަތަ ވަކި ގޮތަކަށް ކަނޑައަޅަންދެން ދެމިއޮންނާނެ އެވެ. އުމްރާ އަށް މީހުން އަންނަ ގައުމުތައް ކަނޑައެޅުމާއި އަދަދު ކަނޑައެޅުމުގައި އެ ގައުމެއްގައި ކޮވިޑް-19 އޮތް ހާލަތަށް ވެސް ބަލާނެ އެވެ.\nހައްޖުގެ އަޅުކަން ވެސް އެންމެ ފަހުން ބޭއްވީ ސައޫދީގައި އުޅޭ މީހުންނަށް ބައިވެރިވެވޭ ގޮތަށް މަދު ބަޔަކާ އެކުގަ އެވެ.\nސައޫދީގައި ކޮވިޑް-19 ފެތުރި ވަރަށް ބޮޑަށް ހާލަތު ގޯސްވުމަށް ފަހު މިހާރު ވަނީ އަދަދުތައް ވަރަށް ބޮޑަށް ދަށަށް ގޮސްފަ އެވެ. އެ ގައުމުން މިހާރު ވަނީ ބަލި ކޮންޓްރޯލްކުރުމަށް ބޯޑަރު ބަންދުކޮށްފައި އޮތުމަށް ފަހު ދަތުރުތައް ވެސް އަލުން ފަށައިފަ އެވެ.\n1 ކޮމެންޓް, 17 ރިއެކްޝަންސް